داوای یارمەتیی ئاژانسی کوردپا بۆ ئازادیی برایانی کوردپوور\n٢٠ مەی ٢٠١٩ - ٣٠ بانەمەڕ ١٣٩٨ - ٠١:٠٧ تاران\n١٣٩٢/٠٥/٢١ - ١٢-٠٨-٢٠١٣ - ١٣:٤٢ تاران ٨٥٧ قه‌باره‌ی فۆنت:\nئاژانسی کوردپا: دوابەدوای بەڕێوەچوونی یەکەمین دانیشتنی دادگایی کردنی دوو برای رۆژنامەنووسی کورد، بەپێی ئەو تۆمەتانەی کە دراوەتە پاڵیان، ئەگەری مەحکووم کرانیان بە حوکمی قورس بەدوور لە چاوەروانی نییە.\nبەپێی راپۆرتی ئاژانسی هەواڵدەریی کوردپا، رێکەوتی ١٤ی گەلاوێژی ئەمساڵ خوسرەو و مەسعوود کوردپوور بە "جلوبەرگی زیندان، دەستبەند و پاوەن"ـەوە دادگایی کران و بەپێی ئەو پەروەندە سازییانەی کە بۆیان کراوە ئەگەری ئەوە هەیە کەلە لایەن دەزگای قەزاییەوە بەرەوڕووی حوکمی قورس ببنەوە.\nرەوتی پەروەندە سازی بۆ برایانی کوردپوور:\nدەگوترێت کە "حیفازەت ئیتلاعاتی دەزگای قەزایی" حکوومەتی ئیسلامیی ئیران، دادبەریی پەروەندی برایانی کوردپوورە.\nسەرچاوەیەکی ئاگادار لەو پەیوەندییەدا بە ئاژانسی کوردپای راگەیاند، "حیفازەت ئیلاعاتی دەزگای قەزایی" دادبەری(شاک)"ی پەروەندەی ئەو دوو رۆژنامەنووسە کوردەیەو لە پەروەندەیەکدا چەندین تۆمەتی وەک: " رووماڵ کردنی هەواڵی دەستبەسەر کردنی هاووڵاتییان، مەحکووم کرانی هاووڵاتییان لەلایەن دەزگای قەزاییەوە، هەوڵدان بۆ ئازاد کردنی زیندانیان بە هاوکاریی چەندین پارێزەر، کۆکردنەوەی یارمەتیی ماڵی بۆ بنەماڵەی دەستبەسەر کراوان و زیندانیانی سیاسی" دراوەتە پاڵ مەسعوود و خوسرەو کوردپوور و پەروەندەکەیان رادەستی ئیدارەی ئیتلاعات کراوە.\nساڵح نیکبەخت، عوسمان موزەیەن، عەباس جەماڵی و نێعمەت ئەحمەدی پارێزەر لە دادگاکان، بە تاوانی دانی زانیاری لەسەر پەروەندەی زیندانیانی ئەمنیەتی بە "ئاژانسی هەواڵدەریی موکریان" لە پەروەندەی برایانی کوردپووردا وەک شەریکی تاوان لە قەڵەم دراون.\nئەو سەرچاوەیە لە درێژەدا ئاماژەی بەوەش کرد "ساڵح نیکبەخت، عوسمان موزەیەن، عەباس جەماڵی و نێعمەت ئەحمەدی پارێزەر لە دادگاکان، بە تاوانی دانی زانیاری لەسەر پەروەندەی زیندانیانی ئەمنیەتی بە "ئاژانسی هەواڵدەریی موکریان" و هەروەها کەماڵ حوسینی یەکێک لە هاوکارانی ئاژانسی موکریان لە پەروەندەی برایانی کوردپووردا وەک شەریکی تاوان لە قەڵەم دراون.\nناردنی نایاسایی دوو رۆژنامەنووسی کورد بۆ دادگا/ پێرانەگەیشتن بە پەروەندەکەیان لە دادگای تایبەت بە راگەیاندن\nبرایانی کوردپوور بە لەبەر کردنی جلووبەرگی زیندان، پاوەن ودەستبەدندەوە رەوانەی دادگا کراون، ئەمەش بووە هۆی ئەوە کە پارێزەرەکانیان بە پێی ئایین‌نامەی دادگاکان لەمەڕ ئەو هەڵسووکەوتە ناڕەزایەتی دەبببڕن، بەڵام ناڕەزایەتیی پارێزەرەکانیان لەلایەن دادوەرەوە هیچ بایەخێکی پێ نەدرا.\nعوسمان موزەیەن یەکێک لە پارێزەرانی برایانی کوردپوور لە لاپەڕەی فەیسبووکی خۆیدا باسی لە شێوەی ناردنی ئەو دوو برایەی بۆ دادگا کردووە و نوووسیەتی کە "پێویست بوو ئەو دوو رۆژنامەنووسە لە دادگای تایبەت بە راگەیاندندا دادگایی بکرێن، بەڵام ئەو داواکارییانە لەلایەن دادگاوە هیچ بایەخیکی پێ نەدرا.\nرۆژی دووشەممە رێکەوتی ١٤ی گەلاوێژ دوای ٥ مانگ لە دەستبەسەرکرانی ''مەسعود و خوسرەو کوردپوور'' لە گرتووخانەی ئیدارەی ئیتلاعاتی مەهاباد و ورمێ، یەکەمین دانیشتنی دادگایی کرانیان لە دادگایی ئینقلابی شاری مەهاباد بەڕێوەچوو، هاوکات دووەمین دانیشتنی دادگایی کردنەکەیان بۆ ٢ مانگی دیکە دوا خرا.\nلەسەرەتای دانیشتنی ئەو دادگایەدا، دادوەر چەندین تۆمەتی جۆراوجۆر بە برایانی کوردپوور راگەیاندرابوو، هاوکات بەرلە کۆتایی هاتنی وتەکانی دادوەر، پاڕێزەرانی پەروەندەکە، رەخنەیان لە نەشیاویی دادگا گرتبوو، هاوکات رایانگەیاندبوو کە پێویست بوو ئەو دوو رۆژنامەنووسە لە دادگای تایبەت بە کاروباری راگەیاندندا دادگایی بکرێن.\nسووکایەتیی دادوەر بە بەرگری کردنی برایانی کوردپوور:\nدەگوترێت کە مەسعوود و خوسرەو کوردپوور لەکاتی بەرگری کردن لە خۆیان، لەلایەن دادوەرەوە سووکایەتی و گاڵتەیان پێ کراوە، بەڵام ئەو دوو رۆژنامەنووسە لە دادگادا درێژەیان بە بەرگری کردن لە خۆیان داوە.\nئاژانسی هەواڵدەریی موکریان لە راپۆرتێکدا بڵاوی کردەوە، خوسرەو کوردپوور لە هەمبەر تۆمەتەکانی وەک: " محاربە، افساد فی الارض، چالاکی تەبلیغی بەدژی نیزام، سووکایەتی کردن بەرێبەری نیزام و بڵاو کردنەوەی درۆ" بەرگری لە خۆی کردووە و هاوکات بەپشت بەستن بە بەڵگە، پێداگری لەسەر هەواڵنێریی خۆی کردووەو رایگەیاندووە کە چالاکییەکانی لە "ئاژانسی موکریان"دا لە چوارچێوەی یاساکانی راگەیاندن و هاوکات لەسەر بنەمای راستییەکان و بەدوور لە چەواشەکاری بووەو هیچ مەبەستێکی تایبەتی و تاوانبارانەی نەبووە.\nکەماڵ حوسینی یەکێک لە هاوکارانی ئاژانسی موکریان لە پەروەندەی برایانی کوردپووردا وەک شەریکی تاوان لە قەڵەم دراون.\nلە درێژەی راپۆرتەکەدا هاتووە، مەسعوود کوردپوور لە بەرگری کردنەکەیدا بە پشت بەستن بە ئایەتێکی قورئان و هەروەها فەسڵی سێیەمی یاسای بنەڕەتیی حکوومەتی ئیسلامیی ئێران، باسی لە ٢٢ ساڵ ئەرکی مامۆستایەتیی خۆی و ئەرکی ئینسانەکان لەمەڕ رێنوێنی کردن بەرەو چاکە کردووەو گوتوویەتی کە باس کردن لە کێشە هەنووکەییەکانی ئوستانی کوردستان هیچ تاوانێک نییە و لەگەڵ ئەوەشدا، بە باس کردن لە دۆخی دەستبەسەریی خۆی لە ژوورە تاکەکەسییەکاندا، داوای بێبەری بوونی خۆی لە حوکمی دادگا کردبوو.\nدادگا پاش گوێگرتن لە هەندێک بەرگری کردنی " عوسمان موزەیەن و عەباس جەماڵی" پارێزەری پەروەندەی ئەو دوو برا رۆژنامەنووسە، دژایەتیی خۆی لەگەڵ دانانی بارمتە بۆ ئازادیی کوردپوورەکان دەربڕی و دانیشتنی دووەمی دادگایی کردنی برایانی کوردپووری بۆ ٢ مانگی دیکە دوور خستەوە.\nبەرگری کردنی پارێزەرەکان لە برایانی کوردپوور:\nئااژنسی هەواڵدەریی کوردپا بۆ بەدواداچوونی زیاتر لەمەڕ ئەو پەروەندەیە، پەیوەندی بە "عوسمان موزەیەن"ەوە گرت، بەڵام ئەم پارێزەرە کوردە بەهۆی ئەوە کە پەروەندەکە لە حاڵی تاوتوێ کردن دایە و دانیشتنەکانی دادگای کۆتایی نەهاتووەو ئەگەری ئەوە هەیە کە ئاڵوگۆر لە پەروەندەکەیاندا پێک بێت، لەو پەیوەندییەدا لە دانی زانیاری خۆی بوارد.\nعوسمان موزەیەن یه کێک له پارێزه ره کانی برایانی کورد پور\nموزەیەن راشیگەیاند، پێوسیتە دادگا مافی ئازادیی را دەربڕین بۆ هاووڵاتییان بە فەرمی بناسێت و ریگری لە پێشێلکردنی مافی هاووڵاتییان بکات.\nئەو پارێزەرە ئەوەشی خستەڕوو، لە دانیشتنی دادهاتووی دادگادا هاوڕێ لەگەڵ "عەباس جەماڵی" تانە لە سەرجەم ئەو تۆمەتانە ئەدەین کە دراونەتە پاڵ برایانی کوردپوور، چونکە ئێمە لەسەر ئەو باوەڕەین هیچ بەڵگەیەک بۆ سەماندنی ئەو تۆمەتانە بوونیان نییە.\nناوبراو لەو پەیوەندییەدا لە دانی هەرچەشنە زانیارییەکی دیکە خۆی بوارد.\nلەلایەکی دیکەوە فشاری هێزە ئەمنییەکان بۆتە هۆی ئەوە کە پارێزەری کوردپوورەکان لە دانی زانیاری و لێدوان بۆ میدیاکان خۆ ببوێرن.\nزیادکردنی فشار بۆسەر بنەماڵە و کەسوکاری کوردپوورەکان:\nفشاری هێزە ئەمنییەکان بۆسەر بنەماڵە و کەسوکاری کووردپوورەکان بەردەوامە و بەوتەی کەسانی نزیک لەو بنەماڵەیە، هاوسەری خوسرەو کوردپوور هەتا ئێستا چەندین جار لەلایەن ئیدارەی ئیتلاعاتی شاری مەهابادەوە بانگهێشت و بۆ ماوەی چەندین کاتژمیر لێپرسینەوەی لێکراوە.\nلەلایەکی دیکەوە، هەو دوو پارێزەری کوردپوورەکان بەهۆی فشاری هێزە ئەمنییەکانی حکوومەتی ئیسلامیی ئێرانەوە لە دانی زانیاری و و هەروەها لێدوان بۆ میدیاکان خۆ دەبوێرن.\nئەگەری بڕانەوەی حوکمی قورس بۆ برایانی کوردپوور:\nبە لێکدانەوەیەکی گشتی سەبارەت بە ماوەی دەستبەسەریی برایانی کوردپوور لە ئیدارەی ئیتلاعات، دژایەتی لەگەڵ ئازاد کرانیان بە بارمتە، راگواستنیان بە دەستبەند و پاوەن و جلوبەرگی زیندانەوە بۆ دادگا، سووکایەتیی دادوەر بە برایانی کوردپوور لەکاتی بەرگری کردنداو پەروەندەسازیی بێ‌بنەما"، ئەگەری ئەوە دەکرێ کە برایانی کوردپوور بەرەورووی حوکمی قورس ببنەوە.\nداوای ئاژانسی هەواڵدەریی کوردپا لە رای گشتی، ناوەند و رێکخراوە نێونەتەوەییەکان بۆ پشتیوانی لە برایانی کوردپوور:\nئاژانسی هەواڵدەریی کوردپا داوا لە سەرجەم مرۆڤ دۆستان و چالاکانی رێگەی ئینسانییەت و مافی مرۆڤ، ناوەند و رێکخراوە سیاسییەکان بەتایبەت کۆمەڵگەی کوردستان" دەکات کە بۆ ئازادیی رۆژنامەنووسان بەتایبەت برایانی کوردپوور کە گیانیان لە مەترسی دایە، بەهەر شێوەیەکی مومکین کە دەکرێ، پشتیوانیی خۆیان رابگەیەنن.\nئاژانسی هەواڵدەریی کوردپا بە ئەرکی خۆی دەزانێت، بەسەرنجدان بە چەندین ساڵ چالاکیی ماندوونەناسانە و کاری سەربەخۆی "ئاژانسی هەواڵی موکریان" و چالاکیی مەدەنیانەی مەسعوود و خوسرەو کوردپوور، خوازیاری ئازادی ئەو دوو رۆژنامەنووسە کوردەیەو هاوکات داوا دەکات کەلە دادگای تایبەت بە کاروباری راگەیاندندا دادگایی بکرێن.


فەرماندەیەكی ئەمریكایی وادەی سەرهەڵدانی جەنگی جیهانی ئاشكراكرد – تۆڕی میدیایی خەڵک\nفەرماندەیەكی ئەمریكایی وادەی سەرهەڵدانی جەنگی جیهانی ئاشكراكرد\nفەرماندەیەكی خانەنشینكراوی ئەمریكایی ڕایدەگەیەنێت، ساڵی 2034 جەنگی جیهانی ڕوودەدات.\nتۆڕی سپوتنیك بڵاویكردەوە، جەیمز ئیستاوریدیس فەرماندەی خانەنشینكراوی ئەمریكایی و نووسەر ڕایدەگەیەنێت، پێشبینی دەكرێت لە ساڵی 2034 ئەگەری پێكدادان یان جەنگی جیهانی ڕووبدات.\nبەپێی ڕاپۆرتێك پێكدادانەكان لەنێوان ئەمریكا و چین لە دەریای چین لە ساڵی 2034 ڕوودەدات و بەرەو جەنگی جیهانی دەڕوات.\nئاشكراشیكرد، جیهان بەرەو داهێنان و فراوان بوون بە خێرایی هەنگاو دەنێت، لەبەر ئەوەی فڕۆكەی بێ فڕۆكەوان و ئامێری سەربازی جێگیر و بێ ئەوەی سەرباز ڕۆڵی لە بەكارهێنانیدا هەبێت لەو جەنگەدا بەكاردەهێنرێت.\nئەو نووسەرە ئاماژە بۆ ئەوەش دەكات، هەنگاوە سەربازییەكان هاوتای هێرشە ئەلیكترۆنییەكان ڕوودەدەن كە كاریگەری بەهێزی دەبێت لەسەر سیستمی مووشەكی دوژمن.\nئەو فەرماندەیەی ئەمریكا لەو باوەڕەدایە كە ئەمریكا ناچارە گروپی بچوك لە هێزە تایبەتەكانی دروست بكات تاكو بتوانن پێشكەوتنی بەرچاو لە بواری تەكنۆلۆژیدا بەدەستبهێنن.\nخەڵك- ئاژانسی دەنگوباسی ئێران بڵاویكردەوە، بزوتنەوەی تاڵیبانی ئەفغانی، مەرزی سنوری "ئیسلام قەڵا"ی نێوان ئێران و ئەفغانستانی كۆنترۆڵ كرد. (زیاتر…)\nخەڵك- عەسائیبی ئەهلی حەق، باس لە پەلامارەكەی سەر فڕ‌وكەخانەی نێودەوڵەتی هەولێر دەكات و دەڵێت، وەڵامی "هێزەكانی مقاوەمەی عیراقی" بوو بەرانبەر…\nخەڵك- پەیوەندییەكان گشتییەكان لە وەزارەتی تەندروستی ئێران ڕایدەگەیەنێت، لە 24 كاتژمێری ڕابردوودا زیاتر لە 13 هەزار و 270 تووشبووی نوێ بە ڤایرۆسی…\n04 تەموز 2021 6.40 pm\nخەڵك- سەرۆك وەزیرانی عێراق ئاشكرای دەكات، كە وڵاتیان دوورخستۆتەوە لەو ململانێیانەی عێراق بەرەوڕووی دەڕۆیشت بەهۆی…\n03 تشرینی دووهەم 2021 8.30 pm\nخەڵك- شاكیل ئۆنێل، ئەفسانەی تۆپی سەبەتەی ئەمریكایی، مەرجی هەیە بۆ منداڵەكانی، تا بەشێك لە سامانە زۆرەكەی بەسەریاندا…


نیشتمان (فیلم ٢٠١٥)\nنیشتمان فیلمێکی ٢٠١٥ی ئەنیمەیشنی سێ ڕەھەندی خەیاڵی زانستی و کۆمیدی ئەمریکییە. لەلایەن دریم وۆرکس ئەنیمەیشنەوە بەرھەمھێنراوە و کۆمپانیای فۆکسی سەدەی بیستەمیش بڵاوی کردووەتەوە. جیم پارسنز، ڕیهانا، ستیڤ مارتن، جێنیفەر لۆپێز، و مات جۆنز ڕۆڵی سەرەکییا ...\nمالینا فیلمێکی ڕۆمانسی و تراژیدی ساڵی ٢٠٠٠ە لە ڕۆڵگێڕانی مۆنیکا بێلووچی و جیۆزێپێ سولفارۆ. فیلمەکە لە دەرھێنان و نووسینی جیۆزێپی تۆرناتۆری کە لە چیرۆکێکی لوچیانۆ ڤانسیزواوە وەرگیراوە. فیلمەکە بووە براوەی خەڵاتی گراند پریلس لە فێستیڤاڵی فیلمی کابۆ ...\nسامسۆنگ گالاکسی ئێس ١٠\nسامسونگ گالاکسی ئێس ١٠ و ئێس ١٠ پڵەس ، مۆبایلێکی ھۆشمەندی ئەندرۆیدە، دروستکراوی کۆمپانیای سامسۆنگە، ڕێکەوتی وەشانی ڕۆژنامەگەری ئەم ئامێرەکە لە ڕۆژی ٢٠ی شوبات ٢٠١٩، ئەمە زنجیرەی تەلەفۆنی زیرەک زنجیرەیێکی سەلێبرەتۆرییەکەیە ١٠ ەم ساڵیادی لیستەی سامس ...\nسامسۆنگ گالاکسی نۆت ٣\nسامسۆنگ گالاکسی نۆت ٣ مۆبایلێکی ھۆشمەندی ئەندرۆیدە، دوستکراوی کۆمپانیای سامسۆنگە، ئەم مۆبایلە بڵاوکراوەتەوە لە ٢٥ی ئەیلوولی ٢٠١٣.\nئایفۆن ٥ سی\nئایفۆن ٥سی ، یەکێکە لە زنجیرە تەلەفۆنە زیرەکەکانی کۆمپانیای ئەپڵ کە لە ٢٠ی ئەیلوولی ساڵی ٢٠١٣ دەرچوو. حەوتەمین زنجیرە مۆبایلی ئایفۆنە.\nئایپاد ١ یان ئایپاد ، یەکەم دەرچووی ئایپادی کۆمپانیای ئەپڵە کە سەرەتا لە وڵاتە یەکگرتووەکانی ئەمریکا لە ٣ی نیسانی ساڵی ٢٠١٠ دەرچوو، پاشان بۆ ئاڵمانیا و ئیتاڵیا و ئیسپانیا و کەنەدا لە ٢٨ی ئایاری هەمان ساڵ، ئینجا بۆ وڵاتانی هۆڵەندا و هۆنگ کۆنگ و مە ...\nپاوانی ئاست-سەری گشتی\nپاوانی ئاست-سەری گشتی ئاماژە بە ھەریەک لە پۆلەکانی پاوانە ئاست-سەرەکان دەکا کە بۆ بەکارھێنان لە سیستمی ناوی پاوانی ئینتەرنێتدا، لەلایەن ئایانا - بنکەی دەسەڵاتداری ژمارە سپێردراوەکانی ئینتەرنێت - ەوە پارێزگاری دەکرێن. بەکورتی، ئایانا ئەم گرووپانەی ...\nپاوانی ئاست-سەر زاراوەیەکە بۆ ئاماژە بە ھەریەک لە پاوانەکانی ھەڵکەوتوو لە بانترین ئاست لە ئاستەکانی زنجیرەپلیکانەی سیستەمی ناوی پاوانی ئینتەرنێت. پاوانە ئاست-سەرەکان لە ناوچەی ڕیشەی DNSدا جێگیر دەکرێن و دێنە دامەزراندن. ئەوان لە دوایین بەشی ناوی ...\nیوونڤێرساڵ ستودیۆز یاخود یوونیڤێرساڵ پیکچەرز یەکێکە لە کۆمپانیا بەناوبانگەکانی بەرھەمھێنانی فیلم لە ئەمریکییەکان کە بۆتە ھەوێنی بەناوبانگبونی چەندین ئەکتەری بەناوبانگی سینەمای، ئەم کۆمپانیایە وێڕای بەرھەمھێنانی فیلمی سینەمای خاوەنی بەرھەمھێنانی چ ...\nژمارەی ئۆکتان یانن ئۆکتانە ژمارە یانیش ڕێژەی ئۆکتان رێژەیەکی ستانداردە بۆ ئەوەی توانای بزوێنەر یان رێژەی سوتانی بە نزینەکە بزانین تاژمارەی ئۆکتانمان زیاتربێت ئەوە مان زیاترە پێش سوتانەکە ئەو بە نزینانەی کە ژمارەی ئۆکتان توانای باشترە لە بزوێنەری ...\nبیوی ژمارە ١ (فیلم)\nبیوی ژمارە ١ فیلمێکی کۆمیدی و درامی ھیندییە، لەلایەن دەیڤد داوان دەرھێنراوە، ھەروەھا ڤاشوا باگنانی بەرھەمی ھێناوە، ئەستێرەکانی فیلمەکە ئانیل کاپور، سەلمان خان، کاریسما کاپور، تابو، سوشمیتا سین. ئەمیتاب باچان و سەیف عەلی خان لە ڕۆڵی حیجابیدا دەرکە ...\nجامی جیھانیی فیفای ١٩٧٠\nجامی جیھانیی فیفای ١٩٧٠ پاڵەوانیەتی ژمارە نۆیەمە لەجامی جیھانیی فیفایە کە لەوڵاتی مەکسیک بەڕێوەچوو، ماوەی پاڵەوانیەتییەکە ٣١ی ئایار تاکوو ٢١ی حوزەیرانی ی ١٩٧٠ ی خایاند، تێیدا ١٦ ھەڵبژاردەی نیشتیمانی بەشدارییان تێداکردبوو، تێیدا ھەڵبژاردەی تۆپی پێ ...\nناوچەی ڕیشەی DNS\nناوچەی ڕیشەی DNS بەو ناوچەیە دەوترێ کە لە سەرترین ئاستی زنجیرەپلیکانەی DNSدا جێی گرتووە. ئایانا ناوچەکە بەڕێوە دەبا، کە خۆی ئەوە ئایکانە کە بەسەری ڕادەگا.\nپۆلیمەر بریتییه له گەردێکی زۆر گەورە که لە پێک گه‌یشتنی ژمارەیەک پاژی بچووکی دووپاته‌بوو، به ناوی مۆنۆمه‌ر پێک ھاتووە.\nکارگی جادوویی خاڵە کوارگەوان\nکارگی جادوویی خاڵە کوارگەوان ئەم جۆرە کوارگە یەکێکە لە دەیان و سەدان جۆر قارچکی جادوویی کە لە زۆرێک لە ناوچەکانی جیھاندا بڵاوە. نیوزیلەند و ئوسترالیا ژمارەیەکی زۆر لەم جۆرە قارچکانەیان تێدا دەڕوێت. ئەم کوارگە سەرەتا ڕەنگی مەیلە و زەردە، ھەتا زیات ...\nپەتای جیھانیی کۆڤید-١٩ لە دانیمارک\nپەتای جیهانیی کۆڤید-١٩ لە وڵاتی دانیمارك بەشێکە لە پەتای جیهانیی نەخۆشی ڤایرۆسی کۆرۆنای ٢٠١٩ کە هۆکارەکەی نەخۆشی سەختی کۆئەندامی هەناسەی ڤایرۆسی کۆرۆنا ٢. لە ڕێکەوتی ٢٧ی شوباتی ٢٠٢٠دا بڵاوبوونەوەی ڤایرۆسەکە بە وڵاتی دانیمارك دا پشتڕاست کرایەوە. ه ...\nتاری زەمین پار بەمانای ھاوشێوەی ئەستێرەکان لە زەوی جیھانیانە، فیلمێکی درامی ھیندی ساڵی ٢٠٠٧ە لە دەرھێنان و بەرھەمھێنانی عامر خانە. دارشیل سافەری ڕۆڵی سەرەکی دەبینێت وەکو ئیشانی تەمەن ٨ ساڵ، و خانیش وەکو مامۆستای ھونەری ئەو. سەرەتای گەشەپێدانی بیر ...\nپەردەی کچێنی لایەیەکی ناسکە کە ھەموو یان کەمێک لە بەشی ژوورەوەی زارکی دادەپۆشێنێت. Hymen وشەیەکی یۆنانی‌یە و لە ناوی خوای بووکێنی و زەماوەند وەرگیراوە. ئەم وشەیە لە یونانی کۆن بۆ ھەموو جۆرە پەردەیەک بەتایبەت ئەو پەردەیەی دڵی لەنێو خۆیدا حەشار داو ...\nتاقیکردنەوەی میلەر – یوری بریتیی بوو لە تاقیکردنەوەیەکی کیمایی کە ھەڵدەستا بە ئەنجامدانی لێکچواندنێکی ئەلکترۆنیی ئەو بارانەی لەو سەردەمەدا وا دادەنرا بوونی ھەبووبێت لە سەرەتایی زەوی دا و ھەروەھا ئەنجامدانی تاقیکردنەوە لەسەر ڕەسەنایەتی پێکھاتەی کی ...\nھەڵبژاردەی سێکسی بوارێکە لە بوارەکانی ھەڵبژاردەی سروشتی کە ئەندامەکانی سەر بە ڕەگەزێکی زیندەیی سێکسی ھەڵدەستن بە دەستنیشانکردنی تاکێک لە ڕەگەزە سێکسییەکەی بەرامبەریان بەمەبەستی ئەنجامدانی ھاوسەرگیری و ھەروەھا کێبرکێ کردن لەگەڵ ئەندامانای ھەمان ڕە ...\nچیرۆکی ترسی ئەمریکی زنجیرەیەکی بەندگریی ئەنتەلۆژیی تەلەڤیزیۆنیی ترسیی ئەمەریکییە، لە لایەن ڕاێین مۆرفی و براد فلچاکەوە دروست کراوە. ھەر وەرزێکی وەکو نیمچە زنجیرەیەک وایە، چیرۆک و کارەکتەر و بەسەرھاتی ھەر وەرزێکی جیاوازە لە وەرزەکانیتری، کاراکتەر ...\nتەیفور بەتحایی نووسەر، فیلمساز، چالاکی سیاسی. لە سنە ھاتووەتە دنیا و خوێندنی سەرەتایی ھەر لەو شارەدا تەواو کردووە. دوای تەواو کردنی خوێندن لە چوارچێوەی گەڵاڵەی سوپای دانێشدا ساڵێک مامۆستایی کردووە. لە ساڵەکانی ١٩٦٩ ھەتا ١٩٧٢ لە "مەدرەسەی سینەما و ...\nقژ رووتانەوەی ناوچەیی\nقژ رووتانەوەی ناوچەیی هەروەها ناسراوە بە Spot baldness نەخۆشیەکە کە تێدا موو دەست بە وەرین دەکات لە هەندێ یان لە هەموو باشەکانی جەستەو سەر ، ئەم موو وەرینە بە زۆری لە پێستی سەر رودەدات کە قەبارەکەی بە هێندەی دراوێکی کانزایی دەبێ. قژ رووتانەوەی نا ...\nکارتییە ئینتەرناشونال ئێس ئێن سی، یان ژی بتنێ کارتیە گروپەکێ کەلو پەلێن گرانبها یێ فەرەنسییە کو رادبیت بدیزاینکرن و دروستکرن و دابەشکرن و فروتنا گەوهەر و دەمژمێران. لسالا ١٨٤٧ ژلایێ لویس فرانسو کارتییە لپاریس هاتبوو دامەزراندن. هەتا سالا ١٩٦٤ کوم ...\nکەرتی گوانگدۆنگ کەرتێکی دەوڵەمەندە و لە کۆی گشتی ٤ ناوچەی بازرگانی لە وڵاتی چین، سێ ناوچەی گرنگی بازرگانی لێ ھەیە. ئەوانیش بریتین لە شێنژێن، شانتو و زوھای.\nفرانکلین شارۆچکەیەکە لە کەرتی مەیکۆن، ویلایەتی ئەلاباما، لە ویلایەتە یەکگرتووەکان. ژمارەی دانیشتووانی لە سەرژمێریی ساڵی ٢٠١٠دا ١٤٩ کەس بووە. ڕووبەری ١١٫٥٩ کیلۆمەتری دووجایە و چڕیی دانیشتووانی ١٢٫٨٦ کەس لە کیلۆمەترێکی دووجادایە.\nڕودۆلف یوهانس س. کارناپ ساڵی١٨٩١ ز لە ڕۆنسدۆرفی بارمن لە هەرێمی نۆرد راین ڤیستڤالن- ئەڵمانیا لە دایک بووە. لە ساڵی١٩١٤-١٩١٠ لە زانکۆی یینا فەلسەفە و بیرکاری وفیزیای خوێندووە. ساڵی١٩٢١ لە لێکۆڵینەوەیەکدا بە ناوی جێگا پلەی دکتوری وەرگرتووە. چالاکی ...\nسکووڵی پەروەردەی چەمچەماڵ\nسکووڵی پەروەردەی چەمچەماڵ یەکێکە لەو سکووڵانەی کە سەر بە زانکۆی سلێمانییە دەکەوێتە ناوەندی قەزای چەمچەماڵ،لە دیراسەکردنی وەزارەتی خوێندنی باڵا و توێژینەوەی زانستی و نووسراوی سەرۆکایەتی زانکۆی سلێمانی لە بەرواری بریاری کردنەوەی ئەم سکووڵە درا،بەفە ...\nبڕیارنامەی ١٩٠ی ئەنجومەنی ئاسایش\nبڕیارنامەی ١٩٠ی ئەنجومەنی ئاسایشی نەتەوە یەکگرتووەکان کە لە ڕێکەوتی ٩ی حوزەیرانی ١٩٦٤دا پەسندکرا، بەڵگەیەکی نێونەتەوەیییە لەمەڕ پرسیار سەبارەت بە سیاستەکانی دەوڵەتی کۆماری ئاپارتایدی ئەفریقای باشوور. ئەم بڕیارنامەیە لە دوای کۆبوونەوەی ژمارەی ١١٢٨ ...\nبڕیارنامەی ٣٠ی ئەنجومەنی ئاسایش\nبڕیارنامەی٣٠ی ئەنجومەنی ئاسایشی نەتەوە یەکگرتووەکان کە لە ڕێکەوتی ٢٢ی ئایاری ١٩٤٧دا پەسندکرا، بەڵگەیەکی نێونەتەوەیییە لەمەڕ کێشەی ئیندۆنیزیا. ئەم بڕیارنامەیە لە دوای کۆبوونەوەی ژمارەی ١٩٤ەم، بە ٧ دەنگی لەگەڵ، ٠ی دژ و ٤ی بێ‌لایەن پەسندکرا.\nبڕیارنامەی ٢٠٢ی ئەنجومەنی ئاسایش\nبڕیارنامەی ٢٠٢ی ئەنجومەنی ئاسایشی نەتەوە یەکگرتووەکان کە لە ڕێکەوتی ٦ی ئایاری ١٩٦٥دا پەسندکرا، بەڵگەیەکی نێونەتەوەیییە لەمەڕ پرسیار سەبارەت بە بارودۆخی ڕۆدیسیای باشوور. ئەم بڕیارنامەیە لە دوای کۆبوونەوەی ژمارەی ١٢٠٢ەم، بە ٧ دەنگی لەگەڵ، ٠ی دژ و ...\nوالکۆت لە ١٦ی ئازاری ١٩٨٩ لە ناوچەی ستانمۆر لەدایک بووە بەڵام خێزانەکەی ژیانیان لەناوچەی کومبتاون بەسەر بردووە، ھەر لەمنداڵیەوە خولیای یاری تۆپی پێ بووە و توانیویەتی وەک یاریزان زیاتر لە ١٠٠ گٶڵ تۆمار بکات لە تیمی ئەو ناوچەیەی خۆی کە پێکیان ھێناب ...\nدەماری ڤێستبول بریتییە لە یەکێک لە دوو لقەکەی دەماری ژمارە ھەشتی کاسەی سەر. لە مرۆڤدا دەماری ڤێستبول ھەستەدەمارە و بەرپرسیارە لە گواستنەوەی زانیاری دەربارەی شوێنی سەر لە بۆشاییدا. ئەم زانیاریانە دەگوازرێنەوە لە لەلایەن موەخانەکان کە دەکەونە ناو م ...\nلیکە مارتینیس یاریزانی تۆپی پێی هۆڵەندییە، ئەو یاری بۆ یانەی خانمانی بارسێلۆنای ئیسپانی لە خوولی نایابی ئیسپانیا و هەڵبژاردەی تۆپی پێی هۆڵەندا بۆ خانمان دەکات. لیکە یەکەم یاری خۆی لەساڵی ٢٠١١ بۆ هەڵبژاردەی نیشتمانی هۆڵەندا کرد، لە کۆی ١٢٠ یاری یە ...\nمیێلۆئید بۆ ناو بردنی بنکەی خانەیێک بە کەڵک دێت کە وا لە مێشکی ئێسک هاتووە. لە ناو مێشکی ئێسک دەستەیێک خانە هەن کە ئەرکی درووت کردنی خانەکانی خوێنیان هەیە. ئەو خانەگەلە کە لە خانەی پۆلی میێلۆئید درووت دەکرێن تەواو خانەکانی ناو خوێن لە خۆیدا دەگرێ ...\nپاوانی گشتی یان خاوەنێتی گشتی ، ڕستەیەکی یاسایییە. ئەگەر بۆ بەرھەمێک یان کارێک مافەکانی "سامانی بیری" بەسەر چووبێت یان لێی سنرابێتەوە یان لەبەری نەگرێتەوە یان پاراستنی لێوە نەکات ئەوا لە پاوانی گشتیدایە. چەند نموونە بریتین لە زمانی کوردی، بەرھەمە ...\nبۆ یەکەم جار کایەی تنێس لە سەدەی شانزەھم و حەڤدەدەھەمی زایینی لە وڵاتی فەڕانسە بووە، بەڵام دواتر لە وڵاتی بریتانیا پێشکەوتنێکی ئەوتۆی بەخۆوە بینی کە ناوی نریا سەردەمی نوێی تێنس. ئەم گۆڕانکارییە لە ساڵی ١٨٧٣ زایینیدا دەستی پێ کرد.\nتۆپی پێی ئەمریکی ناسراو بە تۆپی پێ یاخود لە ئەمریکا و کەنەدا. یارییەکە بە گروپ واتە تیم دەکرێت و ھەر تیمێک لە ١١ یاریزان و گۆڕەپانێکی لاکێشەیی و دوو گۆڵ لە ئەمسەر و ئەوسەری گۆڕەپانەکە دانراوە پێکدێت. تیمی ھیرشکەر لە جێگەی خۆیان و بە تۆپێکی شێوە ھ ...\nڕووەکی گەزنە یان گەسک ، لە کوردستاندا بەتایبەتی لە ناوچەی ھەوراماندا لە گەسک گەسکی تازە و تەرچک، چێشتێکی خۆش چاک دەکەن، ئەوانەش نەخۆشی ڕۆماتیسمیان ھەیە بە گەسک دەرمانی دەکەن، ئەویش بەم شێوەیە کە چەپکە گەسک گەسکێک بە دەستەوە دەگرن و لاق و دەستیان، ...\nلوقمانی کوڕی یاعور، دەگوترێ کە خوشکەزای یان پورزای ئەیوب بووە، لە ئەسوان بووە لە میسڕ، خالیدی کوڕی ڕەبیع وتویەتی کە دارتاش بووە، وتراویشە کە بەرگدوور بووە، چەند کەسێک ئاماژەیان بە سەردەمی کردووە بەوەی کە لەسەردەمی داود بوو تا سەردەمی یونس کە ئەمە ...\nبیرۆ جۆرێک ھەڵپفان و ھەوکردنی پێستە، کە زۆرجار بلۆق دەکا و کێمی لێ دەڕژێ و دەبێتە قرتماخە. نەخۆشی بیرۆ، ھەوکردنی ئەپیدێرمە کە دەتوانێ ببێتە ھۆی خورین، ھەڵپفان، سووربوونەوە، داپڵۆخان و.\nزەردەیی یان ئیکتێر نیشتەجێبوونی هێمۆگلۆبینی زیادی خوێنە لە ناو تەونەکان و ئەندامەکانی لەشدا، بە هۆی ڕەنگی زەردی هێمۆگلۆبینەوە بە حاڵەتی تووش بوون بەم نەخۆشیە، زەردەیی دەوترێت. لە ڕاستیدا ئەمە ھێمۆگلۆبین نییە کە لە تەونەکاندا دەنیشێت بەڵکوو بیلیڕو ...\nلە زمانناسیدا، کرداری ئێرگەتیڤ کردارێکە کە دەتوانی تێپەر یان تێنەپەڕ بێ و بکەرەکەی ئەگەر تێنەپەڕ بێ لەگەڵ بەرکارەکەی ئەگەر تێپەڕ بێ یەکێکە. کرداری ئێرگەتیڤ خۆی دەبێتە دوو بەش. یەکەم ئێرگەتیڤی کامڵ و دووھەم ئێرگەتیڤی پساو. لە ئێرگەتیڤی کامڵدا کردا ...\nئەمیت واتە بوونەوەرێکی خەیاڵی یاخود دێوێکی میسری کۆنە کە پێکھاتووە لە سەری تیمساح و لاشەی شێر و بەرازی ئاوی. بەپێی بیر وباوەڕی میسرییە کۆنەکان، ئامیت لە ماڵی خۆیدا چاوەڕێی خواوەندی مردن دەکات لە جیھانی ژێرەوە بۆ ناردنی مردووەکان، کە دادگایی دەکرێ ...\nڕاژەی کورتە پەیام\nڕەخنەگەری لەسەر ئیسلامییەت\nبوومەلەرزە و تسۆنامی ٢٠١١ی تۆھۆکۆ\nفار کرای ٤\nدوایین ڕاوکەری جادووگەر (فیلم)\nھۆبیت: جەنگی پێنج سوپاکە\nجیھانی جوراسی: شانشینی کەوتوو\nبوێریی سەگە ترسنۆکەکە\nدەنکیرک (فیلمی ٢٠١٧)\nپیو دی پای\nماری کلۆد نەداف\nھێرش بۆ سەر شارلی ئێبدۆ\nئورا ئیلیا فەرفان\nحیزبی سۆسیال دیموکرات (فەڕەنسا)\nپاسەکانی نەھێشتنی جیاکاری\nئەبوو عەمڕ بەسڕی\nکانی بەرد، شەقڵاوە\nکۆمیکەکانی دی سی\n١٠٠ کەسەکە (زنجیرەی تەلەڤیزیۆنی)\nھێزە چەکدارەکانی ویلایەتە یەکگرتووەکا ..\nبەشی نەخۆشییەکانی گرێ لە نەخۆشخانەی ر ..


پەکەکە بە دەستڕێژی گولـلە و بە بەرچاوی دایک و براکانیەوە گەنجێکی لە سلێمانی کوشت – ئیسلامی\nسه‌ره‌تا/ كــوردستان/پەکەکە بە دەستڕێژی گولـلە و بە بەرچاوی دایک و براکانیەوە گەنجێکی لە سلێمانی کوشت\n298 ده‌قه‌ی خوێندنه‌وه 1\nپۆستەکەی ڕەنجە ڕەئوف لەگەڵ وێنەی شڤان عومەری کوژراو\nڕەنجە ڕەئوف لە ئەکاونتی فەیسبووکی خۆی باسی لەوە کردووە کە گەنجێکی شاری سلێمانی بەناوی شڤان عومەر ناسراو بە (هەڤاڵ چیا) ڕۆژی ٢٩ی تەموزی ٢٠١٨ دراوەتە بەر دەستڕێژی گولـلە و کوژراوە.\nڕەنجە ڕەئوف لەو پۆستەیدا نوسیویەتی “لەکاتی نانخواردنی ئێوارەدا و لە شاری سلێمانی لە گەڕەکی سەیوانی دوو بە بەرچاوی دایک و براکەیەوە شڤان دراوەتە بەر دەستڕێژی گولـلە، و دوای سێ ڕۆژ مانەوە لە نەخۆشخانە گیانی سپاردووە”.\nڕەنجە نوسیویەتی “هیچ میدیایەکی حزبی و ئەهلی باسی لەوە نەکردووە و بەپێی ئەو زانیارییانەی لە کەسوکارەکەیەوە بە من گەیشتووە، هەڤاڵ چیا سێ سال پێش ئێستا پەیوەندی بە ڕێکخستنەکانی پەکەکەوە کردووە لە باشوور”.\nئاماژەی بەوەش کردووە کە “ساڵی ڕابردوو شڤان چووەتە قەندیل و بووەتە گەریلا، پاش شەش مانگیش و دوای ئەوەی دۆخی تەندروستی دایکی تێکدەچیت دەگەڕێتەوە سلێمانی و ناچیتەوە قەندیل”.\nناوبراو ئاماژەی بەوەش کردووە “بەگوێرەی زانیارییەکان، چەندجارێک هەڕەشەی لێکراوە بۆئەوەی بگەڕێتەوە (قەندیل)، تا هەفتەی ڕابردوو لەبەردەم ماڵی خۆیان تیرۆرکرا”. ئەوەشی ئاشکراکردووە “بە ووتەی براکەی و دایکی شڤان ئەوەندە قسەیکردووە کە وتوویەتی هەڤاڵەکانی خۆم تەقەیان لێکردم”.\nڕەنجە ڕەئوف نوسیویشیەتی “هیوادارم پەکەکە ڕوونکردنەوە بدەن بۆ ڕای گشتی لەسەر ئەو ڕووداوە”.\nلەسەر ئەو پۆستەی ڕەنجە ڕەئوف کەسێک بەناوی لاوک ئەمجەد نوسیویەتی “من چەندین حاڵەتی لەو شێوەیەم بینیوە، گەریلایان هەبووە هاتووەتەوە و لە ماڵی ناسیاو لە ترسی پەکەکە خۆی حەشارداوە”، لە باسی ئەوەی کە ڕەنجە ڕەئوفیش باسیکردووە لاوک ئەمجەد هەر لە کۆمێنتەکەیدا نوسیویەتی “حاڵەتێکی نوێ نییە”.\nبەپێی وێنە و پۆستەکانی بێت، ڕەنجە ڕەئوف لایەنگری بزوتنەوەی گۆڕانە و پۆستەکەشی چەند کاتژمێرێکە بڵاوکردووەتەوە، بەڵام ئەوەی جێگای پرسیارە ئەوەیە کە ڕووداوەکە لە ٢٩ی تەموز ڕوویداوە و تا ئێستا جگە لە ئەکاونتێکی فەیسبووک هیچ میدیا و دەزگایەکی فەرمی هەرێمی کوردستان گرنگی پێنەداوە، ئەوەش گومانی زیاتر لەسەر ئەوە دروستدەکات کە کارە وەحشیگەرییەکانی پەکەکە هەوڵی پەردەپۆشکردنی دەدرێت.\nپۆستەکەی ڕەنجە ڕەئوف:\nکۆمێنتی هاوڕێیەکی ڕەنجە لە فەیسبووک بەناوی (لاوک ئەمجەد):


پارتی ئاسان ده‌ستبه‌رداری "سندوقه ڕه‌شه‌كه"ی نابێت\n3483 جار خوێندراوه‌ته‌وه\nله‌پاڵ گفتوگۆكانی پێكهێنانی كابینه‌ی نۆی حكومه‌تی هه‌رێمی كوردستان، گفتوگۆی نێوخۆیی پارتی دیموكراتی كوردستان بۆ مانه‌وه‌ی چه‌ند وه‌زیرێكی كابینه‌ی هه‌شت-ی حكومه‌تی هه‌رێم له‌نێو كابینه‌ی نۆ ده‌ستیپێكردووه.\nپارتی ئاسان ده‌ستبه‌رداری ئاشتی هه‌ورامی نابێت\nهیچ وه‌زیرێكی نێو كابینه‌ی هه‌شت هێنده‌ی ئاشتی هه‌ورامی سه‌رنجی لایه‌نه سیاسی‌و میدیاكانی به‌لای خۆیدا ڕانه‌كێشاوه، ئه‌و كه ناونراوه "سندوقه ڕه‌شه‌كه"ی نێچیرڤان بارزانی سه‌رۆكی حكومه‌تی هه‌رێم، به‌گوێره‌ی زانیارییه‌كانی شارپرێس، بەهۆی ئەوەی ئاشتی هەورامی هەندێک پرسی دیاریکراوی نهێنی نەوت و غازی لاماوەتەوە، ئەگەری ئەوەهەیە لەدوای پێکهێنانی حکومەت پارتب ئاسان دەستبەرداری نه‌بێت، بەتایبەت كه ناوبراو ئاگاداری ته‌واویی برێکی زۆر پارەیه کە بەشێوەی قەرز کەوتۆتە لای کۆمپانیاکان و هەندێک لە بەرپرسەکانی لای پارتی.\nبه‌گوێره‌ی وته‌ی سه‌رچاوه‌یه‌كی نێو پارتی دیموكراتی كوردستان، هه‌رچه‌نده نێچیرڤان بارزانی، سه‌رۆكی حكومه‌تی هه‌رێم پشتگیری له ئاشتی هه‌ورامی ده‌كات، به‌ڵام هیچ ئاماژه‌یه‌ك بۆ دانانه‌وه‌ی ناوبراو له‌پۆسته‌كه‌ی نییه، چونكه له‌نێو پارتیشدا تێبینی و سه‌رنج له‌سه‌ر ئاشتی هه‌ورامی دروستبووه.\nئاشتی هه‌ورامی وه‌زاره‌تی سامانه سروشتییه‌كان ده‌باته شوقه‌یه‌كی له‌نده‌نه‌وه\nبه‌گوێره‌ی زانیارییه‌كانی شارپرێس، له‌ماوه‌ی ڕابردوودا ئاشتی هه‌ورامی له‌نێو شوقه‌كه‌ی خۆیه‌وه له‌شاری له‌نده‌ن، وه‌زاره‌تی سامانه سروشتییه‌كانی به‌ڕێوه‌بردووه، چه‌ند جارێكی كه‌م نه‌بێت، نه‌گه‌ڕاوه‌ته‌وه هه‌رێكی كوردستان.\nله‌و ماوه‌ی ئاشتی هه‌ورامی له‌به‌ریتانیا بووه، هیچ كه‌سێك له‌كوردستان كاره‌كانی ئه‌وی ڕانه‌په‌ڕاندووه، ته‌نیا خۆی‌و سه‌رۆكی حكومه‌ت ئاگاداری دۆسیه‌ی نه‌وت بوون.\nئێستاش له‌سه‌روبه‌ندی پێكهێنانی كابینه‌ی نۆدا، گه‌ڕاوه‌ته‌وه هه‌رێمی كوردستان، له‌یه‌كه‌م كۆبوونه‌وه‌ی فه‌رمیدا له‌گه‌ڵ وه‌زیری وزه‌ی ئه‌مریكا ده‌ركه‌وته‌وه.\nنه‌جمه‌دین كه‌ریم بۆ وه‌زاره‌تی سامانه سروشتییه‌كان\nبه‌وپێیه‌ی وه‌زاره‌تی سامانه سروشتییه‌كان به‌یه‌كێك له‌وه‌زاره‌ته گرنگه‌كانی نێو حكومه‌تی هه‌رێم هه‌ژمارده‌كرێت، ئێستا هه‌موو چاوه‌كان له‌سه‌ر ئه‌وه‌ن ئاخۆ كێ له‌چوارساڵی داهاتوودا دۆسیه‌ی نه‌وتی ده‌كه‌وێته ده‌ست.\nسه‌رچاوه‌یه‌ك كه داوایكرد ناوی ئاشكرا نه‌كرێت، بۆ شارپرێس باسی له‌وه‌كرد، گه‌رچی تا ئێستا هیچ كه‌سێك به‌فه‌رمی بۆ وه‌زیری سامانه سروشتییه‌كان له‌كابینه‌ی نۆ كاندید نه‌كراوه، به‌ڵام ناوی نه‌جمه‌دین كه‌ریم، پارێزگاری پێشووی كه‌ركوك بۆ ئه‌و پۆسته هێندراوه.\nئاشتی هه‌ورامی، ئه‌ندازیاری ئابووریی سه‌ربه‌خۆ\nدوای ئه‌وه‌ی سه‌ركردایه‌تی سیاسی كورد بڕیاریدا نه‌وتی هه‌رێم به‌سه‌ربه‌خۆ هه‌نارده‌ی توركیا بكات، له‌ژێر ناوی "ئابووری سه‌ربه‌خۆ" داهاتی مانگانه‌ی خۆی دابینكرد، ئه‌وكات ئاشتی هه‌ورامی به‌ئه‌ندازیاری ئه‌و پلانه نوێیه‌ی حكومه‌تی هه‌رێم ناوده‌برا، به‌ڵام پاش ئه‌وه‌ی حكومه‌ت به‌هۆی پلانی ئابووریی سه‌ربه‌خۆوه نه‌یتوانی مانگانه له‌كاتی خۆیدا موچه‌ی فه‌رمانبه‌ران دابینبكات،\nئه‌وه‌ی ئێستا له‌ده‌رنجامی پلانی ئابووری سه‌ربه‌خۆ به‌ده‌ستهاتووه، بریتییه له زیاتر له 40 ملیار دۆلار قه‌رزی سه‌ر حكومه‌تی هه‌رێم، كه بریتین له قه‌رزی كۆمپانیاكان، دۆڕاندنی كه‌یسی دادگای نێوده‌وڵه‌تی‌و پاشه‌كه‌وتی موچه‌ی فه‌رمانبه‌ران.\nهه‌ورامیی‌و پلانی فرۆشتنی كێڵگه نه‌وتیه‌كانی هه‌رێم به توركیا\nبه‌گوێره‌ی به‌ڵگه‌نامه‌یه‌كی ویكیلیكس، ئاشتی هه‌ورامی له‌گه‌ڵ به‌رپرسانی توركیا له‌مانگی ئاداری ساڵی 2016 چه‌ند نامه‌یه‌كی ئه‌لیكترۆنی ئاڵوگۆڕكردووه‌و داوایكردووه، به‌به‌های پێنج ملیار دۆلار ژماره‌یه‌ك كێڵگه‌ی نه‌وتیی هه‌رێمی كوردستان به توركیا بفرۆشێت.\nئه‌و هه‌نگاوه‌ی ئاشتی هه‌ورامی به‌گوێره‌ی ویكیلیكس به‌شێوه‌یه‌ك بووه، كه نه به‌غدا، نه له‌نێو ئه‌نجومه‌نی وه‌زیرانیشدا ئاگادارییه‌كی ئه‌وتۆ هه‌بووه، به‌ڵام سه‌ره‌نجام توركیا داواكه‌ی ئاشتی هه‌ورامی قبوڵنه‌كردووه.\nبه‌گوێره‌ی ویكیلیكس، داواكه‌ی ئاشتی هه‌ورامی له‌توركیا بۆ كڕینی كێڵگه نه‌وتییه‌كانی هه‌رێم، به‌مه‌به‌ستی دانه‌وه‌ی به‌شێكی ئه‌و قه‌رزانه بووه، كه له‌و كاته‌دا له‌سه‌ر هه‌رێم كه‌ڵه‌كه‌بوون.\nپه‌رله‌مانتارێك: دانانه‌وه‌ی ئاشتی هه‌ورامی كاره‌ساته\nشێركۆ جه‌وده‌ت، ئه‌ندامی په‌رله‌مانی كوردستان له‌سه‌ر هاوپه‌یمانی ئیسلاح، كه هاوپه‌یمانێتیه‌كه‌ی بوه‌ته هێزێكی ئۆپۆزسیۆن له‌م خوله نوێیه په‌رله‌مان بۆ شارپرێس باسی له‌وه‌كرد، ئه‌وان نه‌ك متمانه به كابینه‌ی نوێ ناده‌ن، به‌ڵكو به "كاره‌سات"ی ده‌زانن ئه‌گه‌ر بێتوو پارتی بیر له‌دانانه‌وه‌ی ئاشتی هه‌ورامی له‌پۆسته‌كه‌ی بكاته‌وه.\nپه‌رله‌مانتاره‌كه‌ی یه‌كگرتوو ده‌شڵێ، ئه‌و به‌ته‌نها وه‌ك په‌رله‌مانتار داوای له‌سه‌رۆكایه‌تی په‌رله‌مان كردوه، كه ئاشتی هه‌ورامی بانگهێشتی په‌رله‌مان بكرێت بۆ لێپرسینه‌وه، به‌ڵام داواكه‌ی په‌كخراوه.\nئاشتی هه‌ورامی و چیرۆكی دیارنه‌مانی كه‌شتیه نه‌وتییه‌كه\nمانگی ئاداری ساڵی 2014 له‌كۆگا نه‌وتییه‌كانی توركیا، كه‌شتیه‌كی نه‌وتهه‌ڵگر یه‌ك ملیۆن به‌رمیل نه‌وتی هه‌رێمی هه‌ڵگرتبو و به‌ره‌و ئه‌مریكا به‌ڕێكه‌وتبوو، كه به‌هاكه‌ی 100 ملیۆن دۆلار بوو له‌و كاته‌دا‌و كاتێك كه‌شتیه‌كه گه‌یشته به‌نده‌ری گالافسن، به‌هۆی داوایه‌كی یاسایی وه‌زاره‌تی نه‌وتی عێراقه‌وه ڕێگه به‌و كه‌شتیه نه‌وته نه‌درا له ئه‌مریكا به‌تاڵبكرێته‌وه، كاتێكیش ئه‌و كه‌شتیه نه‌وتییه له‌دواتردا به‌تاڵكرا، به‌هاكه‌ی خۆی له‌ده‌ستدا‌و به‌ڕێژه‌ی 60% نرخه‌كه‌ی پێشووی كه 100 ملیۆن دۆلاربوو له‌ده‌ستدا.


ناسا ده‌یه‌وێ رۆبۆتێكی دیكه بۆ گه‌ڕان به‌دوای ژیانی ده‌ره‌وه‌ی زه‌وی بنێرێت\n2017-02-12 [06:25 AM]\nله ساڵی 2016، ئاژانسی ناسای ئه‌مه‌ریكی 21 زانای راسپارد رۆبۆتێك بۆ نیشتنه‌وه له‌سه‌ر پاشكۆی موشته‌ری "ئه‌وروپا" دیزاین بكه‌ن و دروست بكه‌ن، زاناكان ئامانجه‌كان و شوێنی نیشتنه‌وه‌یان بۆ ئه‌م ئه‌ركه ئاماده‌كرد، دوای نزیكه‌ی هه‌شت مانگ له تاوتوێكردن، له كۆتاییدا ئه‌ركه‌كه‌یان ته‌واو كرد و راپۆرتێكیان بۆ ئاژانسی بۆشایی ئاماده كرد. ئه‌گه‌ر سه‌یری وێنه‌كه‌ی خواره‌وه بكه‌یت، ئه‌م رۆبۆته هه‌روه‌ك بۆكسێك وایه و چه‌ند قاچێكی هه‌یه بۆ ئه‌وه‌ی بگاته ئامانجه‌كانی خۆی كه گه‌وره‌ترین ئامانجی ئه‌وه‌یه ئاماژه‌كانی ژیانی ئه‌و مانگه له كاتی ئێستا و رابردوویدا ده‌ستنیشان بكات.\nزانایان بڕوایان وایه، به‌رگه به‌سته‌ڵه‌كه‌كه‌ی مانگی ئه‌وروپا ئوقیانوسێكه له خوێواوك، رووكه‌شه‌كه‌ی داپۆشتووه. هه‌روه‌ها بڕوایان وایه، ئه‌و ئوقیانوسه به‌ردی تێدایه و له‌بنی ئوقیانوسه‌كه ماده‌ی سیلیكۆنی تێدایه، ئه‌م ماده‌یه به سه‌رچاوه‌یه‌كی پێویست بۆ ماده و وزه داده‌نرێت، كه بۆ ده‌ركه‌وتن و به‌رده‌وامی ژیان پێویستن.\nپێشتر زانیاری له‌باره‌ی ئوقیانوسێكی دیكه‌ی ده‌ره‌وه‌ی زه‌وی هه‌یه، ئه‌ویش مانگی "ئینسیلادوس"ی هه‌ساره‌ی زوحه‌له، ئه‌و ئه‌ركه تازه‌یه‌ی بۆ ئه‌وروپا ئاماده ده‌كرێـت به جیهانێكی نمونه‌یی ده‌بێت ئه‌گه‌ر به دوای ژیان له ده‌ره‌وه‌ی زه‌وی بگه‌ڕێین.\nیه‌كێكی دیكه له لیستی ئامانجه‌كانی ئه‌و رۆبۆته ئه‌وه‌یه لێكۆڵینه‌وه له كانزا نا به‌سته‌ڵه‌كه‌كانی بارودۆخی هه‌وای "ئه‌وروپا" بكات.\nله كۆتاییدا بۆ ئه‌ركه‌كانی داهاتووی رۆبۆته‌كه، خه‌سڵه‌تی رووكه‌شی مانگه‌كه و كانزاكانی ژێرزه‌ویه‌كه‌ی ده‌یاری ده‌كات.\nئه‌م رۆبۆته كاتێكی زۆری ده‌وێت تاكو بۆ هه‌ڵدان ئاماده ده‌بێت، به‌شێوه‌یه‌ك دروستكراوه بۆ ئه‌وه‌ی به‌دوای نێرده‌ی پێشتری "ئه‌وروپا" بكه‌وێت كه بڕیاره له 2020 هه‌ڵ بدرێت.\nئه‌گه‌ر ئه‌م كاره به ئه‌نجام بگات، ده‌بێته یه‌كه‌م ئه‌ركی زانستی له‌وه‌ته‌ی 1970 كه ئه‌وكات رۆبۆتی ڤاكینگ بۆ مه‌ریخ نێردرا بۆ گه‌ڕان به‌دوای به‌ڵگه‌ی ژیان له جیهانێكی دیكه‌دا.\nئەم هەواڵە 93751جار خوێندراوەتەوە


بۆ نرخاندنی رۆڵیان له روبه‌ڕوبونه‌وه‌ی كۆرۆنا.. به نوسراو.. كه‌عبی داوا له ئه‌میندارێتی ئه‌نجومه‌نی وه‌زیران ده‌كات په‌له‌بكرێت له پێدانی پارچه زه‌وی به كارمه‌ندانی پزیشكی و ته‌ندروستی – مجلس النواب العراقي\n05/09/2021 05/09/2021 93 Views\nبه‌ڕێز حه‌سه‌ن كه‌عبی، جێگری یه‌كه‌می سه‌رۆكی ئه‌نجومه‌نی نوێنه‌ران و سه‌رۆكی شانه‌ی قه‌یرانه‌كان له ئه‌نجومه‌ن، ئه‌مڕۆ یه‌كشه‌ممه 5ی ئه‌یلولی 2021 داوای له ئه‌میندارێتی گشتی ئه‌نجومه‌نی وه‌زیران كرد په‌له بكات له پێدانی پارچه زه‌وی به كارمه‌ندانی پزیشكی و ته‌ندروستی وه‌ك نرخاندنی ئه‌و قوربانیدانه به‌رجه‌سته‌یه‌ی داویانه له‌پێناو رێگرتن له بڵاوبونه‌وه‌ی ڤایرۆسی كۆرۆناو سنوردانی بڵاوبونه‌وه‌كه له عێراق.\nكه‌عبی به نوسراوێكی ره‌سمی داوای له ئه‌مینداری گشتی ئه‌نجومه‌نی وه‌زیران كرد هاندان و پشتیوانی له كارمه‌ندانی كه‌رتی ته‌ندروستی بكرێت تا بتوانن زیاتر ببه‌خشن و رێنمایی بدرێت تا رێوشوێنه‌كانی پێدانی زه‌وی نیشته‌جێبون به سوپای سپی ته‌واوبكرێت و له مه‌رج و دیسپلینه‌كان ببوێردرێن و ئه‌و لایه‌نانه‌ش ته‌گه‌ره دروست ده‌كه‌ن یاخود پرۆسه‌كه دوا ده‌خه‌ن سزا بدرێن.\nكه‌عبی ته‌ئكیدی له‌وه‌شكردوه‌ته‌وه، گرنگی تایبه‌ت به‌و بابه‌ته بدرێت به‌وپێیه‌ی مافێكی به‌ده‌ستهاتوی سوپای سپییه‌و ئه‌و كارمه‌ندانه‌یه كه له ده‌زگاكانی ته‌ندروستی كارده‌كه‌ن و به‌ریه‌ككه‌وتنی راسته‌وخۆیان هه‌یه له‌گه‌ڵ به‌ركه‌وتوانی ڤایرۆسی كۆرۆنا.


ئایا حوكمی قووتدانی لیك چیە بۆ رۆژوەوان؟ : ماڵپەڕی وەڵامەکان\nڕۆژووئەو شتانەى حەڵاڵە بۆ ڕۆژووانئایا حوكمی قووتدانی لیك چیە بۆ رۆژوەوان؟\nئایا حوكمی قووتدانی لیك چیە بۆ رۆژوەوان؟\nهیچی تێدا نیە قووتدانی لیك لەكاتی ناڕەحەتی یان نەتوانی خۆتی لێ رزگار بكەیت.\nمجموع الفتاوی (15/ 313)\nقووتدانی لیك رۆژو ناشكێنێت. مجموع الفتاوی (19/ 350)\nئەگەر کەسێک لە ڕەمەزاندا بیرى چوو شتێکى خوارد ئایا ڕۆژووەكەی بەتاڵ دەبێتەوە ؟ حوکمی خواردن و خواردنەوەی ڕۆژوەوان لەکاتی لە بیرچوونەوە حوكمی هەڵگرتنی دەرمان لە كۆمەوە بۆ ڕۆژووان لە كاتی پێویستیشدا؟ حوکمى جیماع کردن لە کاتى بانگى بەیانى لە مانگى ڕەمەزان حوکمی بەربوونی خوێنی لووت\nسەردان: ١,٥٦٧ بەش: ئەو شتانەى حەڵاڵە بۆ ڕۆژووان\nپرسیاری دواترحوكمی بردنە ناوەوەی دەستی پزیشك یان ئامێرەكەی بۆ ناو دامێن (فحص داخلی) لە رۆژی رەمەزاندا چیە؟ پرسیاری پێشتر ئایا حوكمی بەكارهێنانی هەندێك پێویستی جوانكاری و خۆبۆن خۆشکردن چیە بۆ ئافرەتان لە رۆژی رەمەزاندا؟


سەرۆکایەتیی حکوومەتی ھەرێمی بایرنی ئەڵمانیا پێشوازیی لە شاندێکی لاوانی کوردستان کرد\nTHU, 7 NOV 2019 16:50 | KDP.info\nهەولێر-KDP.info- لە شاری میونخی پایتەختی ھەرێمی بایرنی ئەڵمانیا شاندێکی یەکێتیی لاوانی دیموکراتی کوردستان لە لایەن د. فلۆریان ھیرمان، نوێنەری سەرۆکی حکوومەت، کە ھاوکات وەزیری دەوڵەتیشە بۆ پەیوەندییەکانی ئەوروپا پێشوازی کران .\nلە دیدارەکەدا، کە لە لایەن سەرۆکایەتیی لاوانی پارتی سی‌ئێس‌یۆی ئەڵمانیاوە ڕێک خرابوو، شاندی لاوانی کوردستان سوپاسی سەرۆکایەتیی حکوومەتی ھەرێم و لاوانی بایرنیان کرد بۆ ئەو پێشوازییە فەرمییە.\nلاوانی کوردستان باسی دواین ڕەوشی سیاسی و ئابووریی عێراق بەگشتی و ھەرێمی کوردستان بەتایبەتیان بۆ دکتۆر فلۆریان کرد و ھیوایان خواست چۆن دۆستایەتیی لاوانی ھەردوو ھەرێم لە ئاستێکی باشدایە، بە ھەمان شێوە لە لایەن ھەردوو ھەرێمەوە دۆستایەتییەکان لەسەر ئاستی سیاسی و ئابووریش پتەو بکرێن.\nسەرۆکایەتیی حکوومەتی ھەرێمی بایرن بەگەرمی بەخێرھاتنی شاندی میوانیان کرد و ئامادەییی خۆیان دەربڕی بۆ ھەر ھەماھەنگییەک لە نێوان ھەردوولادا و، ھیوایان خواست پەیوەندییەکان لەسەر ئاستی سیاسی لاوانی ھەردوو ھەرێمدا بەردەوام بن.\nشایانی باسە شاندێکی لاوانی سی‌ئێس‌یو لە مانگی ئایار سەردانی ھەرێمی کوردستانیان کرد و لە لایەن بەڕێز، مەسرور بارزانی، سەرۆکی حکوومەتی ھەرێمەوە پێشوازی کران.


ڕۆبۆتەکان جێگەی ئانتیبایۆتیکەکان دەگرنەوە | ڕێکخراوەی زانستی فەرهەنگیی هۆژان\nجۆزەردان ۱۴, ۲۷۱۸ Hojan ئەندازیاری و تەکنۆلۆژی, تەندروستی و زیندەورناسی, زانیاری, هەواڵ و زانیاری 0\nڕۆبۆتەکان جێگەی ئانتیبایۆتیکەکان دەگرنەوە\nتوێژەران ڕێگەی جۆراوجۆریان گرتووەتە بەر بۆ ناردنی ڕۆبۆتە بچووکەکان بۆ ناو خوێن تاوەکوو دەوا بگەیێننە شوێنێکی تایبەت یان ئەوەی کە نموونەیەک لە شانەیەک هەڵبگرن بۆ تاقیکردنەوە. ئێستا جۆرێک نانۆڕۆبات دروست کراوە کە دەتوانێت بە تەواوەتی خوێن لە هەوکردن پاک بکاتەوە.\nئەم ڕۆبۆتانە بە شەپۆلی سەروودەنگ ئاراستە دەکرێن. ڕۆبۆتەکە لە نانۆتەلێکی زێڕ دروست کراوە و داپۆشەریکی زیندەورەی هەیە، بە ناو خوێندا دەگەڕێت و کاریگەریی ئەو ژارانە پووچەڵ دەکاتەوە کە بەکتریاکان بەرهەمی دەهێنن.\nئەم داهێنانە لە زانکۆی کالیفۆرنیا سان دیەگۆ کراوە و توێژەران هیوادارن ئەم ڕێگەیە ببێتە جێگرەوەیەک بۆ ئانتیبایۆتیکەکان، باشیی ئەم سیستمانەی خاوینکردنەوەی ژار ئەوەیە کە لە چەند خولەکدا کارەکانیان ڕادەپەڕێنن.\nدەکرێت لەم ڕۆبۆتە بۆ گەیاندنی دەرمانیش کەلک وەربگیرێت بەڵام توێژەران زیاتر جەختیان لەسەر ئەوەیە کە بۆ هێرشکردن بۆ سەر بەکترییەکان بە کاری بهێنن. لەم نێوانەدا دەبێت لەگەڵ دوو شت شەڕ بکرێت: یەکەم ژارێکە کە بەکتریاکە بەرهەمی دەهێنێت و دووهەم خودی بەکتریاکەیە. سەرەتا ئەو ژارە خانەکانی خڕۆکە سوورەکان کون دەکات، پاشان بەکتریاکە هێرشی دەکاتە سەر و دەبێتە هۆی هەوکردن و نەخۆشی.\nقۆناغەکانی دواتری ئەم توێژینەوە بەهێزكردنی بەشی ئاراستەکەری ڕۆبۆتەکەیە و پاشان تاقیکردنەوەیەتی لەسەر مشکەکان.\ndetoxification خاوێنکردنەوەی ژار\nbiopsy هەڵگرتنی پارچەیەک لە شانەیەک


وەزیری ناوخۆ بەڵێنێک بە کەسوکاری نەقیبە کوژراوەکەی پۆلیس دەدات – لڤین پرێس\nوەزیری ناوخۆ بەڵێنێک بە کەسوکاری نەقیبە کوژراوەکەی پۆلیس دەدات\nوه‌زیرى ناوخۆى حكومه‌تى هه‌رێم له‌سه‌ر كه‌یسى كوژرانى نه‌قیب محه‌مه‌د به‌ڵێن به‌كه‌سوكارەکەی دەدات و دەڵێت، بەڵێن دەدەم تاوانباران ده‌ستگیربكه‌ین و ڕوبه‌ڕوى سزاى یاساییان بكه‌ینه‌وه.\nئەمڕۆ پێنجشەممە ڕێبه‌ر ئه‌حمه‌د، وه‌زیرى ناوخۆى حكومه‌تى هه‌رێم له‌كۆنگره‌یه‌كى ڕۆژنامه‌وانیدا، له‌سه‌ر كه‌یسى نه‌قیب محه‌مه‌د له‌تیف وتی “جه‌ختده‌كه‌مه‌وه نه‌قیب محه‌مه‌د بووه قوربانى كه‌سێكى تر، له‌واقیعیشدا ئه‌مه ئه‌ركه ڕاسته‌قینه‌كه‌مانه كه خۆمان بكه‌ینه قوربانى ئارامى و ئاسایش هاونیشتمانیان، به‌ڵام ئه‌وه‌ى له‌سلێمانى ڕوویدا زۆر دڵته‌زێن بوو”.\nڕێبه‌ر ئه‌حمه‌د وتىشی “تاوانبارى ڕووداوى كوژرانى نه‌قیب محه‌مه‌د كاتێك توندوتیژیه‌كه‌ى كردووه ده‌یتوانى ڕابكات نه‌ك ده‌ستڕێژى گوللـه له‌كارمه‌ندانى پۆلیس بكات”.\nوەزیری ناوخۆ وتیشی “لێكۆڵینه‌وه‌كان ده‌ستیان پێكردووه و پۆلیسى سلێمانیم ڕاسپاردوه‌و په‌یامێكیشم ئاراسته‌ى ده‌زگاكانى ئاسایش و هێزه ئه‌منیه‌كانى دیكه كردوه‌و تیمێكى تایبه‌تیشم له‌وه‌زاره‌تى ناوخۆ دروستكردوه‌و لێكۆڵینه‌وه ده‌كه‌ن ئاخۆ بۆچى ئه‌و ڕوداوه دروستبوه‌وبۆچیش تائێستا تۆمه‌تباران ده‌ستگیرنه‌كراون”.\nوتیشى:”به‌ڵێن به‌كه‌سوكارى نه‌قیب مجه‌مه‌د ده‌ده‌م تاوانباران ده‌ستگیربكه‌ین و ڕوبه‌ڕوى سزاى یاساییان بكه‌ینه‌وه”.\nشه‌وی 4ی دیسه‌مبه‌ری 2021، له‌كاتی به‌جێگه‌یاندنی ئه‌ركی یاسایی خۆیاندا بۆ ده‌ستگیركردنی تۆمه‌تبارێك، مه‌فره‌زه‌یه‌كی پۆلیسی توندوتیژی دژی ئافره‌تان‌و خێزان توشی ڕوداوێكی ته‌قه‌كردن بون‌و به‌هۆیه‌وه ئه‌فسه‌رێك به‌پله‌ی نه‌قیب به‌ناوى (محه‌مه‌د له‌تیف) كوژراو چوار كارمه‌ندی تریش برینداربون.\nکەسێک بە زیاتر لە شەش کیلۆ ماددەی هۆسبەرەوە دەستگیرکرا\nوەزیری سامانە سروشتیەکان لەگەڵ سەرۆکی حکومەت کێشەی هەبووە


حوکمی هەڵگرتن و تەماشاکردنی قورئان لە لایەن نوێژ خوێنانەوە لە نوێژی تەڕاویح دا : ماڵپەڕی وەڵامەکان\nڕۆژوونوێژى تەراویححوکمی هەڵگرتن و تەماشاکردنی قورئان لە لایەن نوێژ خوێنانەوە لە نوێژی تەڕاویح دا\nحوکمی هەڵگرتن و تەماشاکردنی قورئان لە لایەن نوێژ خوێنانەوە لە نوێژی تەڕاویح دا\nئایا دروستە بۆ نوێژ خوێنان لەدوای ئیمامەوە و لەنوێژی تەڕاویح دا قورئان بگرن بە دەستەوە و تەماشاى بکەن ، یان بە بیانوی چاودێری کردنى ئیمام لە قورئان خوێندنەکەیدا؟\nهەڵگرتنی قورئان بۆ ئەو مەبەستە پێچەوانەی سوننەتە لەچەند ڕوویەکەوە :\nیەکەم : مرۆڤ لەو حاڵەتەدا ناتوانێت دەستی ڕاستی لەسەر دەستی چەپی دانێت کاتێ کە بەپێوەیە .\nدووەم : دەبێتە هۆکاری جوڵە وحەرەکەیەکی زۆر کە ئەویش هەڵگرتنی قورئانە وکردنەوەیەتی .\nسێیەم : دەبێتە هۆکاری سەرقاڵ بوونی نوێژ خوێن .\nچوارەم : ڕێگری دەکات لەوەی نوێژ خوێن تەماشای جێگای سوژدەکەی بکات کە سوننەتە .\nپێنجەم : ڕەنگە لەبیری بچێت ئەو لەنوێژدایە چونکە دڵی لای نوێژەکە نی یە ، بەپێچەوانەی ئەوەی بەخشوعی ڕاوەستابێت .\nباشتر وایە ئەو کارە نەکرێت ، بەڵکو گوێ بۆ ئیمام بگرێت و بێدەنگ بێت ، چونکە هەڵگرتنی قورئان بۆ ئەو مەبەستە پێچەوانەی سوننەتە .\nحوکمی هەڵگرتنی قورئان چی یە بەنیسبەت نوێژ خوێنانەوە لەنوێژی تەڕاویح دا ؟\nمن نەم زانیوە ئەو کارە هیچ ئەسڵێکی هەبێت ، باشتر وایە خشوعی هەبێت و ئارام بێت و قورئان هەڵنەگرێت ، بەڵکو دەستی ڕاستی لەسەر دەستی چەپی دادەنێت هەروەک لەسوننەتدا هاتووە ، نێو لەپی دەستی ڕاستی لەسەر دەست و مەچەکی چەپی دادەنێت و لەسەر سنگی دەستەکانی دادەنێت، ئا ئەمە چاکتر وباشتر وڕاجح ترە ، هەڵگرتنی قورئان سەرقاڵی دەکات وناتوانێت ئەم سوننەتانە جێ بەجێ بکات ، دواتر چاو و دڵی سەرقاڵی لاپەڕەکان و ئایەتەکان دەبێت وەک پێویست ناتوانێت گوێ بداتە ئیمام ، بۆیە من پێم وایە واز هێنان لەو کارە سوننەتە ، بەڵکو با گوێ لەقورئانی پێش نوێژ بگرێت وبێ دەنگ بێت وقورئان لەگەڵ خۆی هەڵنەگرێت ، گەر عیلمی پێ بوو وقورئانی لەبەر بوو و پێش نوێژ هەڵەی کرد ئەوا بۆی ڕاست دەکاتەوە ، گەرنا با کەسانی تر بۆی ڕاست بکەنەوە ، پاشان گەر وادانێین ئیمام هەڵەی کرد وکەس نەبوو بۆی ڕاست کاتەوە ئەوا هیچ زیانی نی یە گەر لەفاتیحادا نەبێت ؛ چونکە فاتیحا ڕوکنێکە لە ئەرکانەکانی نوێژ ، بەڵام گەر لەحاڵەتی پێویستی دا کەسێک لەنێو خەڵکەکەدا قورئان هەڵبگرێت ئەوا ڕەنگە دروست بێت ، بەڵام هەموان و هەریەکە و قورئانێک هەڵگرن ئەوا پێچەوانەی سوننەتە .\nوە هەروەها پرسیاری لێ کراوە :\nهەندێ لەنوێژ خوێنان موتابەعەی ئیمام دەکەن لەڕێگای هەڵگرتنی قورئانەوە کاتێ کە ئیمام قورئان دەخوێنێت جا ئایا ئەو کارە هیچ ناشەرعیەکی تێدایە ؟\nمن وادەبینم باش نی یە ئەو کارە بکرێت ، باشتر وایە دەستەکان لەسەر سنگ دابنرێن ودڵیان لای ئەو ئایەتانە بێت کەئیمام دەیخوێنێت ، لەبەر ئەم ئایەتە پیرۆزە : ( وَإِذَا قُرِئَ الْقُرْآَنُ فَاسْتَمِعُوا لَهُ وَأَنْصِتُوا لَعَلَّكُمْ تُرْحَمُونَ )\nواتە:وه كاتێك كه قورئان خوێندرایه‌وه ئێوه گوێی بۆ بگرن وه بێده‌نگ بن به‌ڵكو خوای گه‌وره ڕه‌حمتان پێ بكات، سه‌ره‌تا له نوێژدا قسه‌یان ده‌كرد كه ئه‌م ئایه‌ته دابه‌زى بێده‌نگ بوون.\nوەهەروەها لەبەر ئەم ئایەتە پیرۆزە : ( قَدْ أَفْلَحَ الْمُؤْمِنُونَ . الَّذِينَ هُمْ فِي صَلاتِهِمْ خَاشِعُونَ ).\nواتە:به دڵنیایی باوه‌ڕداران سه‌رفرازو به‌خته‌وه‌رو سه‌ركه‌وتوو بوونه له دونیاو قیامه‌تدا،ئه‌و كه‌سانه‌ی كه له نوێژه‌كانیاندا هێمن و ئارامن وه دڵیان لای نوێژه‌كانیانه‌و خشوعیان هه‌یه.\nوە لەبەر ئەم فەرموودەیەیی پێغەمبەر ﷺ : ( إِنَّمَا جُعِلَ الإِمَامُ لِيُؤْتَمَّ بِهِ فَإِذَا كَبَّرَ فَكَبِّرُوا وَإِذَا قَرَأَ فَأَنْصِتُوا ) " انتهى .\nواتە: ئیمام بۆ ئەوە دانراوە شوێنی بکەویت هەرکات گوتی(الله ٲکبر)ئەوا ئێوەش بڵێن(الله ٲکبر) وهەرکات قورئانی خوێند بێ دەنگ بن.\n" مجموع فتاوى الشيخ ابن باز " ( 11 / 340 – 342 )\nوەهەروەها پرسیار کراوە لە الشيخ محمد بن صالح العثيمين رحمه الله:\nحوکمی هەڵگرتنی قورئان چی یە لە لایەن نوێژ خوێنانەوە و لەنوێژی تەڕاویح دا بەبیانووی چاودێری کردنی ئیمام ؟\nدووەم : دەبێتە هۆکاری جوڵە وحەرەکەیەکی زۆر کە هیچ پێویست نی یە کە ئەویش هەڵگرتنی قورئانە وکردنەوەیەتی ودانانێتی لەبن باڵدا .\nچوارەم : ڕێگری دەکات لەوەی نوێژ خوێن تەماشای جێگای سەژدەکەی بکات ،لەکاتێکدا زۆربەی زانایان پێیان وایە تەماشا کردنی جێگای سوژدە لەکاتی نوێژدا سوننەتە وکارێکی چاکە .\nپێنجەم : ئەوەی ئەو کارە دەکات ڕەنگە لەبیری بچێت ئەو لەنوێژدایە چونکە دڵی لای نوێژەکە نی یە ، بەپێچەوانەی ئەوەی بەخشوعی ڕاوەستابێت و دەستی ڕاستی لەسەر دەستی چەپی دانابێت و سەری ڕووەو سەژدەکە کردبێت ئەمە زۆر نزیکترە لەوەی دڵی لای نوێژەکەی بێت وبزانێت نوێژ دەکات.\nفتاوى الشيخ محمد بن صالح العثيمين المجلة الدعوة العدد 1771 ص 45\nئایا دروستە لە دواى کردنى (11) ڕکات نوێژى تەراویح شەو دیسان لە ماڵەوە نوێژى تر بکەى؟ حوکمى نوێژى تەراویح لە ماڵەوە لەگەڵ خێزان و منداڵ ئایا نوێژى تەراویح (11) ڕکاتە یان دەتوانى زیاتر بکەى؟ ئەگەر ئافرەتان بە شێوازێكی شەرعی هاتن بۆ مزگەوت ئایا هەر لە ماڵەكانیان نوێژەكانیان بكەن باشتر نیە؟ ئایا لە نێوان هەر دوو ركاتێکى تەراویح هیچ زیكرێكی تایبەت لە پێغەمبەری خواوە صلی الله علیه وسلم وارد بووە؟\nسەردان: ١,٢٧٤ بەش: نوێژى تەراویح\nپرسیاری دواترحوکمى نوێژى تەراویح لە ماڵەوە لەگەڵ خێزان و منداڵپرسیاری پێشترحیکمەتی بەڕۆژوو نەبوونی ئافرەت کاتێک کە لەسوڕی مانگانەدایە


نەتەوە یەکگرتووەکان داوای دادگاییکردنی سوپای میانمار دەکات\n2018-08-27 [01:03 AM]\nڕاپـۆرتێکی نەتەوە یەکگرتووەکان دەڵێت هێزە چەکدارەکانی میانمار خراپـترین تاوانیان بەرامبەر موسڵمانە ڕۆهینگیاکان ئەنجامداوە، بۆیە دەبێت لێکۆڵینەوە لەگەڵ جەنەڕاڵە باڵاکانی ئەو وڵاتە بکرێت و بە تاوانی جینۆساید دادگایی بکرێن.\nئەمڕۆ دووشەممە ئۆفیسی مافەکانی مرۆڤی سەر بە نەتەوە یەکگرتووەکان ڕاپـۆرتێكی بڵاوکرده‌وه رایگه‌یاند، ئەو لێکۆڵەرەوانەی لە لایەن ئەنجومەنی مافەکانی مرۆڤی نەتەوە یەکگرتووەکانەوە لە مانگی سێی ساڵی 2017 ڕاسپـێردران بۆ لێکۆڵینەوە لە ڕەوشی ڕۆهینگیاکان، گەیشتنە ئەو ئەنجامەی لەشکری میانمار و هێزی ئاسایشی دیکەی ئەو وڵاتە لە هەرێمەکانی کاچین و ڕاخین و شان بە چەندان شێوە مافەکانی مرۆڤیان پـێشێلکردووە.\nبەپـێی ڕاپـۆرتەکە ئەم هێزانەی سەر بە دەوڵەتی میانمار بەبێ جیاوازی ڕۆهینگیاکانیان بێ‌سەروشوێن کردووە و ئەشکەنجەیان داون و کوشتوویانن و دەسـتدرێژی سێکسیان کردووەتە سەر ژنانیان و لە منداڵەکانیان داون و گوندیان بە تەواوی سووتاندوون.\nدەڵێت هێندە بەڵگە هەن بەسە بۆ ئەوەی گەورە بەرپـرسانی لەشکری میانمار لەسەریان دادگایی بکرێن لە لایەن دادگایەکی تایبەتەوە تاوەکو بڕیار بدرێت ئەوەی لە هەرێمی ڕاخین کردوویانە جینۆسایدە.\nلێکۆڵەرەوان لیستێکیان ئامادەکردووە بە ناوی ئەو کاربەدەستانەی بەرپـرسی سەرەکین لە پـێشێلکاریـیەکان، لەوانە جەنەڕاڵ مین ئۆنگ هلاینگ سەرۆکی لەشکر و 5 جەنەڕاڵێکی دیکەی باڵا.\nڕاپـۆرتەکە ڕەخنەی توندیش لە (ئونگ سان سوو کی) سەرۆکی حکومەتی میانمار دەگرێت کە پـۆستەکەی و دەسەڵاتە ئەخلاقیـیەکانی خۆی بەکار نەهێناوە بۆ ڕێگەگرتن لە پـێشێلکاریـیەکانی لە هەرێمی ڕاخین کراون.\nئەم هەواڵە 4873جار خوێندراوەتەوە


كارتی فشار.. كوردانی رۆژئاوا ئەمریكا شەرمەزار دەكەن\n23/11/2019 2026 جار خوێندراوه‌ته‌وه\n"كارتی كورد"، ناونیشانی راپۆرتێكە لەگۆڤاری (ئیزفستیا) بڵاوكراوەتەوە، دەربارەی گرنگی رووداوەكانی باكووری سوریا لە دیدگای رووبەرووبونەوەی نێوان ترامپ و دیموكراتەكان لە ئەمریكا.\nبەپێی راپۆرتەكە، بڕیاری دۆناڵد ترامپ بە كشانەوەی هێزەكانی ئەمریكا وایكرد كوردەكان بدرێنە دەست چارەنووس و توڕەیی و بێزاری وەزارەتی دەرەوە و پەنتاگۆنی لێكەوتەوە.\nهەر بەپێی راپۆرتەكە، سەرەرای ئەوەی ئەم جۆرە رەخنانە و لەم دۆخانەدا كەناڵی تریشی بێزار كرد، رۆژنامەی نیۆرك تایمز راپۆرتێكی ناوخۆیی گرنگی لەدیبلۆماتكارێكی كارامەوە ویلیام رووباك دزە پێكردووە، تێیدا رەخنە لەسیاسەتی ئیدارەی سەرۆكایەتی دەگرێت، ناوبراو چەندین ساڵ لەگەڵ كوردەكانی سوریا كاری كردوەو بەشدار بوە لە دروست كردنی هێزە چەكدارەكان و دەسەڵاتی خۆبەڕێوەبەرێتیان.\nویلیام روباك وای دەبینێت ئەمریكا كاری تەواوی نەكردووە بۆ وەستاندنی پرۆسەی سەربازی توركیا، دان بەوەشدا دەنێت رێپێگرتنی قورستر دەبێت لەگەڵ سیاسەتی توندتری ئەمریكاشدا، پارێزگاری كردن لەمانەوەی سەربازەكان هاوكار دەبێت لە رزگاركردنی خەجاڵەتی ئەمریكا، بەڵام نابێتە مایەی رزگاركردنی كوردەكان لە شكستهێناندا.\nكشانەوەی لەناكاوی هێزەكانی ئەمریكا لە چركەساتێكدا بووە مایەی لە دەستدانی خەجاڵەتی‌و تێكەڵكردنی سەرجەم كارتەكان لە بەرانبەر بەرگریكاراندا، ورەیانی روخاندو بووە هۆكاری شكستێكی خێرا.\nنووسەری راپۆرتەكە بە دڵتەنگیەوە تێبینی ئەوەشی كردووە، قسەی ترامپ بەوەی ئەمریكا تەنیا گرنگی بەنەوت دەدات لەسوریا، بە تەواوەتی یەكدەگرێتەوە لەگەڵ بیردۆزەی پیلانگێڕان، كە جەماوەری لە رۆژهەڵاتی ناوەڕاستدا هەیە.\nلەگەڵ ئەوەشدا، بڕیاری مانەوەی هەندێك سەرباز لە سوریا لەژێر ئەم پاساوەدا، روباك بە تەندروستی دەبینێت، بەڵام لە جیاتی سەدان كیلۆمەتر لەسەر سنووری توركیا و شارە سەرەكییەكان لە رۆژهەلتی فورات، یەكە ئەمریكییەكان تەنیا چاویان لەسەر چەند كیڵگە نەوتێكی كەمە لە بیابانێكدا، كە چڕی دانیشتوانی كەمە.\nئەم شوێنەش لەسەر نەخشەی وڵاتدا زۆر بچووكە، شانبەشانی پاشەكشەی قەڵەمرەوی لەسەر خاكدا، كاریگەری سیاسی ئەمریكا لەدۆخەكەدا بەرەو لاوازی دەچێت.\nراپۆرتەكە، لەسەرچاوەیەكی باوەڕ پێكراوەوە دەرچووە و باس لەسەرنەكەوتنی سەربازی و سیاسی گەورە دەكات لەرۆژهەڵاتی ناوەڕاست و سەرۆكیش بە بەرپرس دەزانێت، ئەمەش لێدانە لەدۆخی سەختی ترامپ. ئێستا زۆر قورس دەبێت پێشبینی ئەوە بكرێت، كە چیرۆكی كەنارگیركردنەكە چۆن كۆتایی دێت، بەڵام ئەوەی گومانی تێدا نییە ئەوەیە، كە كارتی كورد لە سەر روپەڕی رۆژنامەكانی ئەمریكا كاریگەری خۆی دەبێت، و دەبێتە رەگەزێكی بەهێز لە جەنگە سیاسییەكانی ناو واشنتۆندا.


"دەبێت مەغدوریەتی مەحکومەکانی دیندار بەپەلە چارەسەر بکرێت"\nگرام زێڕ 258.872\nبه رواری داگرتن : 2018-10-11 10:57\nدیاربەكر - میرخان ئۆزبەکلی سەربەرشتی گشتی دەزگای ئینسیاتیفی خانەوادەی مەغدورەکانی دەستی گروپی فتح الله و ٢٨ شوبات باسی لەوە کرد کە دەبێت مەغدوریەتی مەحکومەکانی دیندار بەپەلە چارەسەر بکرێت.\nمیرخان ئۆزبەکلی سەربەرشتی گشتی دەزگای ئینسیاتیفی خانەوادەی مەغدورەکانی دەستی گروپی فتح الله و ٢٨ شوبات سەربارەت مەغدوریەتی مەغدورەکان ڕاگەیەندراوێکی بلاو کردەوە. پارێزەر ئۆزبەکلی لە ڕاگەیەندراوەکە باسی لەوە کرد کە دەبێت مەغدوریەتی مەحکومەکانی دیندار بەپەلە چارەسەر بکرێت کە دەولەت دەتوانێت ئەو پرسە چارەسەر بکات.\nئۆزبەکلی باسی لەوە کرد کە مەغدوریەتی مەحکومەکانی دیندار بابەتێكی گرنگە و دەبێت قسەی لەسەر بکرێت. پارێزەر ئۆزبەکلی دواتر باسی لەوە کرد: تا ئێستا هیچ کەس بۆ خاوەنی ئەو مەغدورانە شتێکی ئەنجام نەداوە و ڕاگەیەندراوێکیشی بڵاو نەکردوە. ئێمە بۆ چی گرنگی بەو بابەتە دەدەین؟ بەهۆی ئەوەی کە گروپی ٢٨ شوبات و بە تایبەتی گروپی فتح الله گولەن بۆ ئەوەی ڕێگای خۆی بە ڕاست نیشان بدات بەلگەکانی ساختەی دەکردنە ناو دۆسیەکان، ئەنشکەنجەیان دەدان و بە ویستی خۆیان سزای ئەو کەسانەیان دەدان.\n"لە ڕاستیدا مەغدوریەتێکی زۆر گران هەیە"\nئۆزبەكلی، لە بەردەوامی وەتەکانی باسی لەوە کرد، لە ڕاستیدا مەغدوریەتێکی زۆر گران هەیە بۆ چارەسەری دەبێت بەپەلە چالاکیەکان دەستی پێ بکەن، دواتر باسی لەوە کرد: پێم وایە دەبێت دۆسیەکانی نوێنەرەکانم بە تایبەتی هەڵسەنگێنن. بۆ نمونە؛ لە دۆسیەی سیڤاس ئەو پرسانەی هەیە نادیارن وڵامیان نیە چی بوە. بۆیە دەبێت مەغدوریەتی مەحکومەکانی دیندار بەپەلە چارەسەر بکرێت. ئەویش فکری منە؛ دەولەت دەتوانێت سزاکان کەم بکات یان ئەو کەسانەی کە زیاتر لە نیوی سەزاکەیان کێشانن ڕزگار بکات. بۆ چی پێویستی بە ڕزگار کرد هەیە؟. ئێستا ئێمە دەبینین کە پۆلیسەکان بە ڕێنمای بەلگەکان ئامادە دەکەن و دەخەنە ناو دۆسیەکان و بەو دۆسیانە کەسانێک سزا دراون و مەغدور بون.\n"پێیان وتین ئەو پرسە چارەسەر دەکەین بەڵام چارەسەر نەکرا"\nئۆزبەکلی لە بەردەوامی وتەکانی باسی لەوە کرد کە پێشتریش بە ناوی دەزگای (یوسفی-دەر) خەباتەکان ئەنجام دران، دواتر باسی لەوە کرد: ئەو کاتە هنێک لە میدیاکان پشتگریان کردین. خەباتەکانمان گەشتە شوێنێک کە ئەنقەڕە پێی وتین "سەبر بکەن، ئێمە ئەو بابەتە چارەسەر دەکەین".بەڵام دوای ئەوەی کە ئێمە دەستمان لە چالاکیەکانمان کێشایەوە دوبارە وەکو پێشتر بەردەوام بون.\nئۆزبەکلی لە كۆتای وتەکانی سەرنجی ڕاکێشا بۆ سەر بابەتی شێخ سەعید، ڕۆبۆسکی و تاهر ئەلچی وتی: دەبێت دەوڵەت بەهۆی ئەو مەغدوریەتانەی کە دروست بوە داوای لێبوردن لە خانەوادەکان بکات.(İLKHA)\nبليته كان مەغدور،یوسفی،خانەوادە،توركیا،فتح الله


سەرۆك وەزیرانی عێراق سەردانی هەولێر دەكات - هيوای کۆرد\nشاڵاو كۆسرەت ڕەسول، ئیدانەی رێگری كردن لە مەحموود سەنگاوی دەكات 6 خوله‌ك ago\nفڕۆکە جەنگییەکانی تورکیا ناوچەی حەفتەنینان بۆردوومان کرد 13 خوله‌ك ago\nنێچیرڤان بارزانی و محەممەد حەلبووسی کۆبوونەوە 19 خوله‌ك ago\nHome هەواڵ عێراق سەرۆك وەزیرانی عێراق سەردانی هەولێر دەكات\nسەرۆك وەزیرانی عێراق سەردانی هەولێر دەكات\non: حوزه‌یران 11, 2019 In: عێراق, کوردستانی, هەواڵ\nبریارە لە ماوەی چەند رۆژی داهاتودا عادل عەبدولمەهدی، سەرۆك وەزیرانی عێراق سەردانی هەولێر بكات و لەگەل بەرپرسانی كوردستان كۆببێتەوە.\nسەرچاوەی هەواڵە ناوخۆییەكانی عێراق رایانگەیاند، “بڕیارە لە ماوەی چەند رۆژی داهاتودا عادل عەبدولمەهدی، سەرۆك وەزیرانی عێراق بەسەرۆکایەتی شاندێکی حکومەتەکەی سەردانی سەردانی هەولێر بکات و لەگەڵ بەرپرسانی باڵای هەرێمی کوردستان ببێتەوە”.\nبەپێی زانیاریەكان، لە بەرنامەی كارەكانی ئەو گەشتەی عادل عەبدولمەهدیدا لەگەڵ نێچیرڤان بارزانی و ژمارەیەك بەرپرسی دیكەی هەرێمی كوردستان کۆدەبێتەوە.\nئاماژە بەوەشكراوە، “ئامانج لەو سەردانەی عەبدولمەهدی بۆ هەرێمی كوردستان، گفتوگۆكردنە لەسەر كێشە هەڵپەسێردراوەكانی نێوان بەغدا و هەولێر، لەگەڵ دۆزینەوەی چارەسەر بۆ كێشەی بودجە و هەناردەكردنی نەوت لەرێگەی سۆمۆ-وە”.\nئەوە لەكاتێكدایە، دوێنێ دوشەممە، عادل عەبدولمەهدی لە مەراسیمی سوێندخواردنی نێچیرڤان بارزانی، سەرۆكی ئێستای هەرێمی كوردستان ئامادە نەبو.\nTags: عادل عەبدولمەهدینێچیرڤان بارزانی‌هەولێر\nمەسرور بارزانی بەسەرۆكی حكومەتی هەرێمی کوردستان هەڵبژێردرا\nئومێد خۆشناو: مەسرور بارزانی سەردانی لایەنە سیاسییەكان دەكات\nTime limit is exhausted. Please reload the CAPTCHA. two ×


https://1baiser.com فاوڵه‌كه‌ی ئه‌نجوومه‌نی نوێنه‌ران |\nHome بیروڕا فاوڵه‌كه‌ی ئه‌نجوومه‌نی نوێنه‌ران\nله چه‌ند ڕۆژی ڕابردوودا باسی گه‌رمی ڕۆژ بریتی بوو له‌و یاسایه‌ی ئه‌نجوومه‌نی نوێنه‌ران له دوا هه‌لوده‌رفه‌تیدا ده‌ریچواندووه به ناوی یاسای ئه‌نجوومه‌نی نوێنه‌ران ژماره 13ی ساڵی 2018 كه له 73 ماده پێكهاتووه، هه‌روه‌ك له هۆكاره پاڵنه‌ره‌كانی ته‌شریعكردنی یاساكه‌دا هاتووه مه‌به‌ست لێی دیاریكردنی پێگه‌ی ده‌ستووریی و یاسایی سه‌رۆك و جێگر و ئه‌ندامانی ئه‌نجوومه‌نی نوێنه‌رانه له ڕووی ده‌ستنیشانكردنی ماف و ئه‌ركه‌كانیان و بۆ ڕێكخستنی دامه‌زراوه‌ی ئه‌نجوومه‌ن و ڕاییكردنی كاره‌كانی… هتد.\nبێگومان داڕشتنی وا یاسایه‌ك گرنگی و پێویستی خۆی هه‌یه به‌تایبه‌ت بۆ جێگرتنه‌وه‌ی یاسای پێشووتری ئه‌نجوومه‌نه‌كه به ژماره 50ی ساڵی 2007 كه له ڕاستیدا ده‌بوو ناونیشانه‌كه‌ی یاسای ئیمتیازاتی ئه‌ندامانی ئه‌نجومه‌نی نوێنه‌ران بوایه چونكه ته‌نها له‌چه‌ند مادده‌یه‌كی كه‌مدا چڕكراوه‌ته‌وه وزۆرینه‌ی باس له هاوتاكردنی ماف و ئیمتیازاتی سه‌رۆك وجێگر وئه‌ندامانی ئه‌نجومه‌ن ده‌كه‌ن به سه‌رۆك و جێگر و وه‌زیره‌كانی ئه‌نجوومه‌نی وه‌زیران. واته یاسا نوێیه‌كه تاڕاده‌یه‌كی زۆر چه‌ندین بابه‌تی له چوارچێوه‌ی خۆیدا ڕێكخستوه له‌ڕوی به‌ڕێوه‌چونی كاره‌كانی ئه‌نجومه‌ن و ئه‌ركه‌كانی به‌گوێره‌ی ده‌قه ده‌ستوریه‌كان، به‌بێئه‌وه‌ی ماف وئیمتیازاته‌كانی سه‌رۆك و جێگر وئه‌ندامانی له‌بیركردبێ به‌تایبه‌ت ئه‌وه‌ی په‌یوه‌نداره به‌خانه‌نیشینی ئه‌ندامانی په‌رله‌مان ئه‌وانه‌ی مه‌رجه‌كانی خانه‌نیشینبونی یاسای خانه‌نیشینی یه‌كگرتو نایانگرێته‌وه.\nله‌وه‌شه‌وه ئه‌نجومه‌نی نوێنه‌ران له‌ڕێگه‌ی پێشنیاز به‌یاسایه‌كه‌وه پابه‌ندێتی دارایی له‌به‌رژه‌وه‌ندی ئه‌ندامانی چه‌سپاندوه، ئه‌مه‌ش ته‌نها ده‌گونجێ له چوارچێوه‌ی پرۆژه یاسادا هاتبێ و له لایه‌ن حكومه‌ته‌وه پێشكه‌شكرابێ، چونكه داڕێژه‌ری سیاسه‌تی دارایی له وڵاتدا حكومه‌ته نه‌وه‌ك ئه‌نجومه‌نی نوێنه‌ران.. هه‌ر بۆخۆشیی حكومه‌ت تانه‌ی دژ ئه‌و یاسایه به‌تایبه‌ت ئه‌و ماددانه‌ی لێكه‌وته‌ی داراییان هه‌یه تۆمار كردوه ودادگای باڵای فیدراڵیش جێبه‌جێكردنی ئه‌و ماددانه‌ی ڕاگرت تاوه‌كو یه‌ككلایكردنه‌وه‌ی داواكه. وڕونیشه له‌لای هه‌ریه‌ك له‌یاساناسان ئه‌و داوایه له‌ڕوی بابه‌تیه‌وه له‌به‌رژه‌وه‌ندی حكومه‌ت كۆتایی دێت و ئه‌و ده‌قه‌یاساییانه هه‌ڵده‌وه‌شێته‌وه به‌بڕیاری دادگا. ئه‌مه‌ش به‌و مه‌رجه‌ی بانگه‌شه‌كانی حكومه‌ت دروستبن سه‌باره‌ت به‌وه‌رنه‌گرتنی ڕاوبۆچونی حكومه‌ت له‌و باره‌یه‌وه.\nبه‌ڵام لێره‌دا ده‌كرێ پرسیارێك بوروژێندرێ خولی سێیه‌می ئه‌نجومه‌نی نوێنه‌ران ئه‌و فاوڵه‌ی بۆ كرد؟ له‌كاتێكدا خولی دوه‌م له‌ڕێگه‌ی په‌سه‌ندكردنی یاسای خانه‌نیشینی یه‌كگرتوه‌وه به‌ژماره 9ی ساڵی 2014 ده‌ستكه‌وتێكی جۆریی بۆ خۆی تۆماركرد كاتێك ئه‌و پرۆژه‌یه‌ی حكومه‌تی په‌سه‌ندكرد كه‌ڕێگه‌ده‌گرێ له‌به‌لێشاو خانه‌نیشینكردنی پله باڵاكان به‌بێ مه‌رجێكی ئه‌وتۆ، هه‌روه‌ها ڕێگر بوو له‌وه‌ی هێزێكی قه‌به له خانه‌نیشینبووان ئه‌ركێكی قورس بۆ بودجه‌ی حكومه‌ت درووست بكه‌ن. له‌گه‌ڵ ئه‌وه‌شدا ده‌بینین ئه‌وانه‌ی ته‌مه‌ن وخزمه‌تیان هاوكار بوه خانه‌نیشین ده‌كرێن و به‌ڵام به‌موچه‌یه‌كی كه‌متر. كه‌واته ئه‌ندامانی خولی دوه‌م ئه‌توانن تاڕاده‌یه‌ك شانازی به‌یاسای خانه‌نیشینی یه‌كگرتوه‌وه بكه‌ن گه‌رچی پرۆژه‌كه‌كه‌شی له‌لایه‌ن حكومه‌ته‌وه پێشكه‌شكرابوو.\nبه هه‌مان لۆژیك ئه‌ندامانی خولی سێیه‌می په‌رله‌مانی عێراقی فاوڵێكی كوژه‌ریان كرد و له كاتێكی زۆر هه‌ستیاردا كاتێك چه‌ند ده‌قێكی یاساییان جێكردۆته‌وه له‌یاسای ئه‌نجومه‌نی نوێنه‌راندا بۆ به‌خشینی ئیمتیازاتی ماددی به ئه‌ندامانی ئه‌نجومه‌ن ئه‌گه‌رچی پاساوی ئه‌نجومه‌ن له‌ڕێگه‌ی ڕوونكردنه‌وه‌یه‌كه‌وه كه له پێگه‌ی فه‌رمی په‌رله‌ماندا بڵاوكراوه‌ته‌وه به هیچ جۆرێك به‌لای ئه‌و بابه‌ته نه‌چوه ته‌نها ئه‌وه‌نده ئه‌ڵێ كه ئه‌وان یاساكه‌یان به‌شێوه‌یه‌كی ئاشكرا په‌سه‌ندكردوه و هیچ نهێنییه‌كی تێدا نه‌بووه به‌بێ ئه‌وه‌ی پێمان بڵێ: ئایا ڕاوبۆچونی حكومه‌ت وه‌رگیراوه؟ ئایا ئه‌م كاره پێچه‌وانه‌ی به‌رنامه‌ی هه‌ڵبژاردنی زۆرینه‌ی لیسته براوه‌كانی په‌رله‌مان نییه گه‌ر نه‌ڵێین هه‌موی؟ ئایا ئه‌م كاره پێچه‌وانه‌ی خواستی ده‌نگده‌رانی عێراقی نییه به‌گشتی كه‌ئێوه نوێنه‌رایه‌تیان ده‌كه‌ن؟\nله‌گه‌ڵ ئه‌وانه‌شدا ده‌كرێ بڵێین بابه‌تی خانه‌نیشینكردنی ئه‌ندامانی ئه‌نجومه‌نی نوێنه‌ران وپه‌رله‌مانی كوردستانیش بابه‌تێكه چه‌ندین ڕه‌هه‌ندی له‌خۆگرتوه وبه‌رده‌وام یه‌كێك بوه له‌و خاڵانه‌ی زۆرترین قسه‌وباسی له‌سه‌ركراوه، بۆیه ده‌كرێ هه‌ردوو حكومه‌ت كار بكه‌ن بۆ داڕشتنی یاسایه‌كی تایبه‌ت له‌و باره‌یه‌وه، به‌جۆرێك موچه‌یه‌كی خانه‌نیشینی بدرێته ئه‌ندامان هاوتای خانه‌نیشینكردنی فه‌رمانبه‌رێكی پله یه‌ك بێت له‌خشته‌ی موچه‌دا. به‌و جۆره‌ش به‌قه‌به نه‌هێشتنه‌وه‌ی موچه‌ی خانه‌نیشینی ده‌بێته ڕێگه‌یه‌كی گونجاو وهه‌نگاوێكی كاریگه‌ر به‌ره‌و نه‌هێشتنیی به‌شێوه‌یه‌كی به‌رچاو و تاڕاده‌یه‌كی زۆر ئاره‌زومه‌ندانه.


ANF | سڕی سووره‌یا ئۆنده‌ر: سه‌ركه‌وتنێكی گه‌وره له هه‌ڵبژاردن به‌ده‌ستدێنین\nسێشه‌ممه, 22 May 2018\nسڕی سووره‌یا ئۆنده‌ر: سه‌ركه‌وتنێكی گه‌وره له هه‌ڵبژاردن به‌ده‌ستدێنین\nپه‌رله‌مانتاری هه‌ده‌په سڕی سووره‌یا ئۆنده‌ر ڕایگه‌یاند، ئاكه‌په - مه‌هه‌په كه‌وتوونه‌ته نێو ترس و گومان. وتیشی: هه‌ده‌په له هه‌ڵبژاردندا سه‌ركه‌وتنێكی گه‌وره به‌ده‌ستدێنێت.\nدووشه‌ممه, 23 Apr 2018, 19:10\nسڕی سووره‌یا ئۆنده‌ر په‌رله‌مانتاری ئه‌نقه‌ره-ی پارتی دیموكراتیی گه‌لان - هه‌ده‌په له لێدوانێكدا بۆ ئاژانسی میزۆپۆتامیا باسی له هه‌ڵبژاردنی پێشوه‌ختی توركیا كرد كه بڕیاره له مانگی حوزه‌یرانی ئه‌مساڵ له توركیا به‌ڕێوه‌بچێت.\n«كه‌وتوونه‌ته نێو ترس»\nسڕی سووره‌یا ئۆنده‌ر وتی: هاوبه‌شه‌بچووكه‌كه‌ی ده‌سه‌ڵاتداره‌تی كه‌وتۆته نێو ترس و گومان. بینی كه بارودۆخی پارته‌كه‌ی خراپه و هاوبه‌شه‌گه‌وره‌كه‌ی ده‌سه‌ڵاتداره‌تی بیر له ئاینده‌ی وه‌ڵات ناكاته‌وه و به بابه‌تی دیكه‌وه خه‌ریكه, بۆ ئه‌وه‌ی به‌ته‌واوی له‌ناونه‌چێت، داوای هه‌ڵبژاردنی پێشوه‌ختی كرد.\nئۆنده‌ر ده‌ستنیشانی كرد كه هاوبه‌شه‌مه‌زنه‌كه‌ی ده‌سه‌ڵاتداره‌تی بۆ ئه‌وه‌ی ئۆپۆزسیۆن ته‌نگه‌تاو بكات، به‌هۆی ترسی مان و نه‌مانی, هه‌ڵبژاردنی پێشوه‌ختی سه‌پاند.\nئه‌و په‌رله‌مانتاره‌ی هه‌ده‌په ڕایگه‌یاند، له‌نێو هه‌لومه‌رجی سه‌ختدا، كه هێرشی سه‌خت ده‌كرایه سه‌رمان، ئێمه كۆنگره‌ی خۆمان ئه‌نجامدا.\n«زۆر كه‌س گرنگی ئه‌مه و زه‌حمه‌تییه‌كانی ده‌رك نه‌كرد. هێزێك كه له‌نێو ئه‌و هه‌لومه‌رجه‌دا هه‌م نزیكه‌ی ٥٠ هه‌زار كه‌سی به‌جۆش و بڕیاردارییه‌كی گه‌وره‌وه كۆكرده‌وه و هه‌م ڕوانگه‌یه‌كی سیاسی ده‌ستنیشان كرد، ده‌توانێت بۆ هه‌ر هه‌ڵبژاردنێك ئاماده بێت. ئه‌م بابه‌ته، كێشه‌ی بلۆكی دیكه‌یه كه خۆی وه‌ك ئۆپۆزسیۆن ده‌بینێت. ئایا ئه‌وان ئاماده‌ن؟ ئێمه پارتێك نین كه ته‌نیا له كاتی هه‌ڵبژاردندا دیار بین. ئێمه ڕۆژانه ٢٤ كاتژمێر له هه‌موو بواره‌كانی ژیاندا له‌نێو زوڵم- تێكۆشانداین.»\nئۆنده‌ر ئاماژه‌ی بۆ باری نائاسایی كرد و وتی: باری نائاسایی ده‌بێ ببێته زه‌مینه‌یه‌ك بۆ په‌یداكردنی ڕێ و ڕێبازی ئافرێنه‌ر. ده‌رباره‌ی هه‌ڵوێستی پارته‌ئۆپۆزسیۆنه‌كانی دیكه كه خۆیان له هه‌ده‌په نزیك ناكه‌نه‌وه، ناوبراو گوتی: ئه‌وانه‌ی ئێمه به نه‌بوو داده‌نێت، شوێنی خۆیان له چینی گه‌مژه‌كانی مێژوودا ده‌گرن. كێ له‌ده‌ستی دێت ئێمه نه‌بینێت.\nسڕی سووره‌یا ئۆنده‌ر هێمای بۆ ئه‌وه كرد كه ئه‌و ڕه‌وشه‌ی ئۆپۆزسیۆن له بێ چاره‌ییه كه ناتوانن له‌و چوارچێوه‌یه ده‌ربچن كه ئه‌ردۆغان بۆی داناون. ئه‌و بلۆكه چه‌نده بێ چاره بووه كه به‌پێی هه‌نگاوه‌كانی ئه‌ردۆغان گوزارشت له ئۆپۆزسیۆنبوونی خۆی ده‌كات. ئۆنده‌ر ده‌ڵێت: ئه‌ركی ئێمه ئه‌وه‌یه گرینگی ئاشتی، دیموكراتی و ئازادی به‌بیر هه‌موو كه‌س بێنینه‌وه.\n«سه‌ركه‌وتنی ئێمه، له سه‌ركه‌وتنی ٧ی حوزه‌یران گه‌وره‌تر ده‌بێت»\nسڕی سووره‌یا ئۆنده‌ر په‌رله‌مانتاری هه‌ده‌په له درێژه‌ی لێدوانه‌كه‌یدا باسی هه‌ڵبژاردنی پێشوه‌ختی توركیای كرد و وتی: له هه‌موو هه‌لومه‌رجێكدا ئێمه سه‌ركه‌وتنێكی گه‌وره‌تر له سه‌ركه‌وتنی ٧ی حوزه‌یران به‌ده‌ستدێنین. ئه‌مه نابێته سه‌ركه‌وتنی هه‌ڵبژاردنێك، به‌ڵكو وانه‌یه‌كی گرینگ ده‌داته موخاته‌به‌كانی ئێمه، دۆست و دوژمنه‌كان كه ئێمه چ بزووتنه‌وه‌یه‌كی سیاسین. هه‌ڵبژاردن بۆ مێژووی سیاسیی توركیا گۆڕانكارییه‌كی گرینگ ده‌كات.\nیه‌په‌گه: شه‌هید فه‌رماندار كاركه‌ر هێنده‌ی ناوی خۆی ڕه‌نجی دا\nزۆرینه‌ی كاندیده‌كانی هه‌ده‌په ئاشكرا بوون\nهه‌په‌گه: له ئاگری ٤٥ ئه‌ندامی تیمی تایبه‌تی توركیا كوژران\nناسنامه‌ی ٨ شه‌هیدی «به‌رخۆدانی سه‌رده‌م» ئاشكرا كران\nدادگه‌ی توركیا ڕه‌تی كرده‌وه ده‌میرتاش ئازاد بكات\nلە بارەگایەکى ئێران لە سوریا تەقینەوەیەک روویدا\nگه‌ریلا له لێلیكان چالاكییه‌كی دیكه‌ی ئه‌نجامدا\nكۆمسیۆنی هه‌ڵبژاردنه‌كانی عێراق ده‌نگی ١٠٣ وێستگه‌ی ده‌نگدانی ڕه‌ت كرده‌وه\nهەدەپە لە سویسرا هەڵمەتێکى بەرفراوان بەڕێوەدەبات\n"ئەم هەڵبژاردنە بووەتە هیوای گەلان"\nبۆ یادى شەهیدانى گوڵان پێشبڕکێیەکی تۆپی پێ بەڕێوەچوو\nلە ٣شاری ئەورووپادا کۆبونەوەی گەل بۆ هەلبژاردن بەڕێوەچوو


NRT TV | عێراق | ئەمریکا ئەو بەرپرسە عێراقییانە سزادەدات کە لە کوشتنى خۆپیشاندەران تێوەگلاون\nسەرۆکی پەرلەمان لەبارەی رێگرییەکانی بەرهەمی ناوخۆییەوە روونکردنەوە دەدات\nلە ئەفغانستان بڕیارێک لەبارەی بەشداریی ژنان لە حکومەتدا دەرکرا\nڤیدیۆ.. لە کەوتنەخوارەوەی پاسێک لە چین ٢١ کەس گیانیان لەدەستدا\nتەندروستی عێراق ئاماری ٢٤ کاتژمێری توشبووانی کۆرۆنای راگەیاند\nلە تەقینەوەیەکی دیکەدا لە ئێران کوژراوی لێکەوتەوە\nپۆلیسی هەولێر: لە رووداوێکی تەقەکردندا کەسێک کوژرا\nئەمریکا ئەو بەرپرسە عێراقییانە سزادەدات کە لە کوشتنى خۆپیشاندەران تێوەگلاون\n1598 جار خوێندراوەتەوە\nوەزیری دەرەوەی ئەمریکا ڕایگەیاند، واشنتن هۆشدارى دەداتە ئەو بەرپرسە عێراقییانەى کە تێوەگلاون لە کوشتن و برینداربوونی خۆپیشاندەران و سزایان بەسەردا دەسەپێنرێت.\nلە سەرەتای دەستپێکردنی خۆپیشاندانەکانی عێراقەوە لە مانگی تشرینی یەکەم تا ئێستا بەرەنگاربوونەوەی گەندەڵی داواکارییەکی سەرەکیی خۆپیشاندەرانە.\nبەپێی دوایین راپۆرتی رێکخراوی شەفافیەتی نیودەوڵەتی، عێراق لە ریزبەندی دوانزەهەمینی گەندەڵترین وڵاتانی جیهاندایە.\nلەگەڵ بەردەوامیی خۆپیشاندانەکانی ناوەڕاست و باشووری عێراق پێوستی بەگژداچوونەوەی گەندەڵی کۆڵەکەیەکی سەرەکیی وتار و لێدوانی حکومەت، پەرلەمان، مەرجەعیەت، دەستەی دەستپاکی و سەرکردە سیاسییەکان بووە.\nپرسێکی تری پەیوەست بە خۆپیشاندانەکان توندوتیژی نواندنە بەرامبەر بە خۆپیشاندەران و سزادانی ئەو کەسانەیە کە لەو بابەتەوە تێوەگلاون.\nلە ئێستادا هەردوو پرسەکە سنورەکانی عێراقی تێپەڕاندووە و ئەمریکا زمانێکی زبرتر بەرامبەر ئەو بەرپرسانەی وڵاتەکە بەکاردەهێنێت کە لە گەندەڵی و توندوتیژییەکانی دژبە خۆپیشاندەرانەوە تێوەگلاون.\nمایک پۆمپیۆ وەزیری دەرەوەی ئەمریکا لەمیانی کۆنفرانسێکی رۆژنامەوانیدا لە بارەگای وەزارەتەکەی، هۆشداریی دا لەوەی سزا بەسەر ئەو بەرپرسە عێراقییانەدا دەسەپێنن کە لە کوشتن و برینداربوونی خۆپیشاندەرانەوە تێوەگلاون.\nهەروەها هۆشداریشی داوەتە گەندەڵکارانی وڵاتەکە و رایگەیاندووە، ئێمە دەستەوەستان نابین لەکاتێکدا بەرپرسانی گەندەڵ خەڵكی عێراق دەچەوسێننەوە، بەڵکو دامەزراوە یاساییەکانمان بەکاردەهێنین بۆ سەپاندنی سزا بەسەر ئەو گەندەڵکارانەی کە سامانی عێراقییەکان دەدزن و ئەو خۆپیشاندەرانە برینداردەکەن و دەکوژن کە بەشداریی خۆپیشاندانە ئاشتییانەکان دەکەن.\nوەزیرەکەی ئەمریکا ئاماژەی بەوەش کردووە، هاوشێوەی خەڵكی عێراق، ئەمریکاش مەبەستی لە سوکایەتیپێکردنی هیچ ئاین و نەژادێک نییە لە سەپاندنی ئەو سزایانەدا و بە تەنها ئەو بەرپرسانە دەکاتە ئامانج کە هەڵەیان بەرامبەر بە گەلی عێراق کردووە.\nبە وتەی پۆمپیۆ، لە چەند هەفتەی ڕابردوودا ئەمریکا زۆر بە وردی چاودێریی خۆپیشاندانەکانی عێراقی کردووە، و پشتیوانی لە هاوڵاتییانی ئەو وڵاتە دەکات کە دەیانەوێت وڵات لە گەندەڵی و هەژموونی دوژمنکارانەی ئێران رزگاربکەن.\nوەزیری دەرەوەی ئەمریکا جەختی لەوەش کردەوە کە دەبێت بەرپرسانی عێراق پارێزگاری لە مافەکانی مرۆڤ بکەن، لەکاتێکدا کە هاوڵاتییانی وڵاتەکە دەنگیان هەڵبڕیوە و داوای دیموکراسیەت دەکەن.\nخۆپیشاندانەکان لە سەرەتای مانگی تشرینی یەکەمی ڕابردوەوە لە پایتەخت و چەند پارێزگایەکی باشور و ناوەڕاستی عێراق دەستیانپێکردووە دژبە گەندەڵی و خراپی خزمەتگوزاری و خۆپیشاندەران داوای دەستلەکارکێشانەوەی سێ سەرۆکایەتییەکە دەکەن.\nهەر لە سەرەتای خۆپیشاندانەکانەوە هێزە ئەمنییەکان بە زەبری هێز وەڵامی خۆپیشاندەرانیان دایەوە و بەهۆیەوە زیاتر لە ٣٠٠ خۆپیشاندەر کوژران و نزیکەی ١٥ هەزار کەسیش برینداربوون.\nڤیدیۆ.. چرکەساتی کوشتنی هشام هاشمی\nسبەینێ و دوو سبەی موچەی ئەم شوێنانە دابەشدەکرێت\nیەکەم لێدوانی کازمی دوای کوژرانی هشام هاشمی\nهەڤاڵ ئەبوبەکر لەبارەی گۆڕانكاریی لە پۆستەكەی روونكردنەوە دەدات


ریفۆرم لە ئیسلامدا!\nوەک ریفۆرمیستەکان کە باس لە ریفۆرمی ئاینی دەکەن و دەیانەوێ ریفۆرم لە ئیسلامدا بکرێ، ھەندێک چەمک ھەیە پێویستیان بە گۆڕين ھەیە، ھەروەھا دەبێ ریفۆرمەکە پرسی ئاشتەواییش لە بەرچاو بگرێ و بە شێوەیەک بێ ھیچ ھزر و ئاراستە و ئاینێک نەخرێتە قەفەسی تۆمەتەوە، بۆ نموونە بە بەکارھێنانی ئەم سێ چەمکەی خوارەوە، سێ گرووپی گەورەی ئاینی خراونەتە سەنگەری دژەوە! بۆ ئاشتکردنەوە و دروستکردنەوەی متمانە لەگەڵ گرووپە ھزرییەکانی تر دەبێ ئەم چەمکانە بە وردیی لە بەرچاو بگیرێن و چارەسەریان بۆ بدۆزرێتەوە، وەک:\n١-بە واژەی (اعوذبالله من الشيطان الرجيم) ئێزیدی تووڕە دەبێ!\n٢-بە واژەی (غير المغضوب عليهم) نەسارە توورە دەبێ!\n٣-بە واژەی (ولا الضالين) جوولەکە تووڕە دەبێ!\nواتە رۆژی پێنج جار ھەریەک لەو سێ گرووپە لە لایەن ھەر تاکێکی موسڵمانەوە دەکەونە بەر ھێرش و پەلامار دەدرێن!\nچونکە ھەریەک لەم چەمکانە ھێرشە بۆ سەر یەکێک لەو گرووپانە و ھەمیشە چاوەروان دەکرێ ئەوانیش کاردانەوەی نەرێنیان ھەبێت و ھەر ئەم جۆرە چەمکانەشە بە درێژای زیاتر لە ١٤ سەدەیە ھێرش و پەلاماردانی یەکتر بەردەوامی بووەو ھەیە و تا ئێستاش بە شێوەیەکی زانستیانە بیر لە بنەبڕکردنی ئەم ناکۆکیانە نەکراوەتەوە و بۆ یەکلاییکردنەوەی کێشەکان ھەمیشە پەنا براوەتە بەر شمشێرو ھەرکە شمشێریش کول بووە پارسەنگی ھێز تێک چووەو لاینێک توشی شکستێکی گەورەو ماڵوێرانکەر بۆتەوە، وەک ئەوەی لە جەنگی نێوان ئاینی ئیسلام و جوولەکەدا دەیبینین، یان ئەوەی ئێستا پێی دەگوترێت جەنگی نێوان شارستانیەتەکان.\nئێستا بە ئاشکرا ھەست بەو جەنگە دەکرێت و مەسیحیەکان پشتی جوولەکەیان گرتووە و کۆنفۆشیەکانیش خەرێکە پشتی ئیسلام دەگرن و ئەوەش چارەسەر نییە و بەڵکو ھێندەی تر قوڕەکە خەستر دەبێ و منیش وەک خۆم لەوە دڵنیام ئەم جەنگە لە بەرژەوەندیی جوولەکە کۆتایی دێ ئەگەر چیتر پشت لە زانست و مەعریفە بکرێت و پەنا ببرێتە بەر شمشێر!


وەزارەتی تەندروستی عێراق دەڵێت لە ئەنجامی پـێکدادانی خۆپـیشاندەران و هێزەکانی ئاسایش لە لە بەغدای پایتەخت 2 کەسی سیڤیل کوژراون و نزیکەی 200 کەسی دیکە برینداربوون.\nئەمڕۆ سێشەممە لە پاش بڵاوەپـێکردنی خۆپـیشاندەران بە زەبری هێز لە لایەن هێزەکانی ئاسایشەوە، وەزارەتەکە بەیاننامەکەی بڵاوکردەوە و تیایدا نووسیویەتی لە نێو بریندارەکان 160 کەسی سیڤیل و 40 ئەندامی هێزەکانی ئاسایش هەن.\nبەپـێی گەواهیدەران زیاتر لە هەزار کەس بەشداریـیان لە خۆپـیشاندانەکەدا کردبوو کە لە مەیدانی "تەحریر" گردبووبوونەوە و هەوڵیان دابوو لە ڕێگەی پـردی جمهوریـیەوە بەرەو ناوچەی سەوز بەڕێبکەون بۆ دەربڕینی ناڕەزایی بەرامبەر خراپی خزمەتگوزاریـیەکان و ئەو گەندەڵیـیەی وڵاتەکەی گرتووەتەوە.\nئاژانسی دەنگ‌وباسی فڕانس پـرێس ڕایگەیاند یەکێک لە دروشمەکانی خۆپـیشاندەران گوتویانەتەوە " باگۆنا ئلحرامیـیە" واتە دزەکان دزیـیان لێکردین.\nبەپـێی ڕێکخراوی شەفافیەتی نێودەوڵەتی عێراق لەسەر ئاستی جیهان لە پـلەی 12 هەمینە لە گەندەڵیدا، وە بەپـێی ڕاپـۆرتە فەرمیـیەکان لەوەتای لە ساڵی 2003 وە ڕژێمی سەدام حسێنی دیکتاتۆر ڕووخاوە نزیکەی 450 ملیار دۆلار لە سەروەت و سامانی گشتی عێراق دیارنەماوە.\nموقتەدا سەدر ڕێبەری بەشێکی شیعەکانی عێراق لەسەر تویتەرەکەی نووسیویەتی" دەبێت هەرسێ سەرۆکایەتیـیەکەیە لێکۆڵینەوەیەکی دادپەروەرانە ئەنجام بدەن لەسەر ئەوەی ئەمڕۆ لە گۆڕەپانی تەحریر ڕووی دا."\nعەممار ئەلحەکیم سەرۆکی پارتی "تيار الحكمة الوطني" ئەویش لای خۆیەوە بەکارهێنانی هێز لە دژی خۆپـیشاندەرانی شەرمەزارکرد و داوای کۆبوونەوەیەکی بە پەلەی پەرلەمانی کرد.\nکاربەدەستانی ئاسایش و بەرگری شارستانی دەڵێن ژمارەیەک لە خۆپـیشاندەران ئاگریان لە شوێنە گشتیـیەکان کردووەتەوە و ڕووبەڕووی هێزەکانی ئاسایش بوونەتەوە.


11:44 - 25/09/2017\nبەمەبەستی باسکردن لە زیانەکانی خەتەنەکردنی کچان ڕادیۆی خەندان چاوپێکەوتن لەگەل دکتۆرە شایان جلال پزیشکی پسپۆڕی نەخۆشیەکانی ژنان و مناڵبوون و مامۆستای زانکۆ دەکات، لەبەرنامەى (خەندان کلینک).\n* خەتەنەکردن چییە؟\n- بریتییە لەتوێکردنی ئەندامی زاوزێی مێینە لە بەشی دەرەوە ئەمەش پلەی هەیە لەپلەیەکدا تەنها بەشی دەرەوەى قیتکەکەی لادەبات، لەپلەی دووەم و سێیەمدا زیاتر لە گۆشتەکەى دەرەوە لادەبرێت و دەبێتە مەترسی بۆسەر ژیانی کەسەکە.\n* زیانەکانی خەتەنەکردن چین؟\n- خەتەنەکردن دوو جۆر زیانی هەیە، زیانی نزیک کە ڕاستەوخۆ دواى خەتەنەکردن دەردەکەوێت کەبریتین لە خوێن بەربوون، رەنگە ڕاستەوخۆ ببێتە هۆی مردنى کەسەکە ئەگەر نەگەیەنرێتە نەخۆشخانە، هاوکات دەبێتە هۆی هەوکردنی کۆئەندامی زاوزێی کەسەکە و بەکتریا دروست دەکات و ئەگەر چارەسەر نەکرێت دەچێتە خوێنەوە و دەبێتە هۆی لەناوچوون و لەدەستدانی ژیانی کەسەکە، ئازارێکی زۆر بۆ منداڵەکە دروست دەکات، چونکە ئەو کەسانە بەبێ بەنج ئەو کارە ئەنجام دەدەن، لەئەنجامدا لەوانەیە منداڵەکە ببورێتەوە و دڵی پەلەپەل دەکات و لەوانەشە ببێتە هۆی وەستاندنی دڵی منداڵەکە.\nخەتەنەکردن زیانی دووریشی هەیە بەوەى لەداهاتوودا دەبێتە هۆی دروستبوونی ئازارێکی زۆر بۆ کەسەکە لەکاتی سوڕی مانگانەدا و کۆبوونەوەى خوێن لە منداڵانی کەسەکەدا و هەوکردنی ئەندامی زاوزێی کەسەکە، کە زۆرکات بە ئەنجامدانی نەشتەرگەری چارەسەر دەکرێت، کۆبوونەوى میز دەبێتە هۆی ئەوەی کەسەکە بە گرانی میزی بۆ بکرێت.\nهاوکات لە داهاتووشدا لەکاتی هاوسەرگیریدا زیانی زۆری بۆکەسەکە هەیە و دەبێتە هۆی دروست بوونی کێشە و ساردی سۆزی دەروونی لە نێوان هاوسەراندا و لەکاتی خەوتنیشدا ئازارێکی زۆر بۆکەسەکە دروست دەبێت، زۆرجاریش بە جیابووەوى هاوسەران کۆتایی پێ دێت، لەلایەکی دیکەوە رەنگە لەداهاتوودا ببێتە هۆی ئەوەى کەسەکە منداڵی نەبێت، یان لەکاتی منداڵبوونیدا گرفت بۆ ژنەکە دروست دەکات، چونکە کۆئەندامی زاوزێی کەسەکە بچوک دەبێتەوە ئەمەش دەبێتە هۆى ئەوەى کە منداڵەکە زۆر بەئاسانی نایەتە دەرەوەو لە دایک نابێت.\n* ڕێنمایی تۆ وەک پزیشکێک بۆ خێزانەکان چییە؟\nخەتەنەکردنی کچان هیچ بنەمایەکی زانستی نییە و لەڕووی تەندروستییەوە زیانی هەیە بۆکەسەکە و کۆمەلێک کێشەى بۆ دروست دەکات، ئەگەر پارچەیەک گۆشتی زیادە هەبێت لەئەندامی زاوزێیدا، خێزانەکان دەتوانن بیبەنە لای پزیشک ئەگەر دەرکەوت کە نائاساییە، ئەوکات پزیشک بڕیار دەدات بەلابردنی ئەو پارچە گۆشتە زیادەیە و توێکاری بۆ دەکات، ئەگەر پێویست بکات ئەویش لە کاتی خۆیدا.\nعەزیەکەی میشێل ئۆباما هەمووانی سەرسامکرد\nبۆ پیاوان.. ئاگاداری شێرپەنجەی مەمک بن\nبۆ یەکەمجار نیهان وێنەی براکەی بڵاودەکاتەوە


دوو دراما و دوو سەرنج\n13/5/2020 - 13:35\nدرامای تەلەفزیونی بە گشتی لە سەر سێ چیرۆک دادەڕێژرێت\nلە ڕۆژانی ڕابردوودا بە شەوقەوە چاوەڕێی دوو کاری درامای کوردی بووین، گەر چی هێشتا دراماکان تەواو نەبوون، ناتوانیین شیکارێکی ئەکادیمیانە بۆ کۆی دراماکە بکەین، وەلێ مافی ئەوەشمان هەیە کە سەرنجێکی خۆمان دەربڕین، لەبەرئەوەی چەند کاتژمێرێکی کاتی خۆمان بەخشیوە بەم درامایانە، دیارە مەبەستم بە گشتی ڕووانەرانە.\nلێرە و لەوێ زۆر باس لەسەر هەردوو دراماکە دەکرێ، ئایە ئەمانە ڕەخنەن، یان تەنها دەبڕینی سەرنجی ڕووانەرانە؟ زۆربەی سەرنجەکان لەسەر چیرۆکی دراماکان نووسراوون، ئەم سەرنجانە دەبێ نووسەری دراماکان بە هێند وەریگرن، تاوەکو لە کاری ئایندەیاندا سوودی لێوەرگرن، خواستی نووسەرە لە ڕێگای چیرۆکەکانیەوە دڵی زۆرینەی ڕووانەران ڕازی بکات.\nگەر بمانەوێت بە شێوەیەکی ئەکادیمیانە لەسەر چیرۆکی دراماکان بنووسین دەبێت لەسەر کۆمەڵێک بنەمای سەرەکی شیکاری بۆ بکەین، ئەم بنەمایانە کۆڵەکەی نووسینی درامان، لێرەدا بە تەنها باس لە سیناریۆی دراماکان دەکەین، نەک وێنەگرتن و دەرهێنان و مونتاژ و ئەکتین هتد... بۆ ئەوەی باسەکەمان دوور و درێژ دەرنەچێت تەنها بە خاڵ بنەما سەرەکیەکانی نووسین دیاری دەکەین.\n１. ژانرای چیرۆکەکە\n２. سینۆپسی (پوختە) چیرۆکەکە\n３. بیرۆکە و چیرۆک\n４. میتۆدی نووسین\n５. سترەکچەری درامی\n６. گرێ درامیەکان\nئەمانە ئەو بنەما سەرەکیانەیە کە وێنەی جوڵاوی پێ دەنووسرێ، شیکاریەکانیشمان دەبێ لەسەر ئەم کۆڵەکانە بنووسرێ. لێرەدا وەک سەرنجێ بۆ دراماکان بەگشتی قسەی لەسەر دەکەم، هیوادارم لە کۆتایی دراماکاندا دەرفەتم بۆ بڕەخسێ لەسەر ئەو بنەمایانەی ئاماژەمان پێدا بنووسم.\nکاتێک لە دراماکان دەڕوانی هەست بە بۆشایەکی زۆر لە چیرۆکەکاندا دەکەیت، بەیەکداچوونی ئەو هەموو کارەکتەرانە بێ ئەوەی بزانی کێیە پاڵەوانی چیرۆکەکە. پاڵەوان ئەو کارەکتەرە نیە کە زۆرترین کاتی سکرینەکە داگیر بکات. پاڵەوان دەبێ ئامانجێکی هەبێ، کۆشش بۆ ئەو ئامانجە بکات تاوەکو بەدەستی بهێنێت. بە گشتی کارەکتەرە سەرەکیەکان ئامانجەکانیان ڕوون نیە، لە بەرامبەر ئامانجی پاڵەوانەکەدا کەسێک یان چەند کەسێک دژی ئەم ئامانجەبن، کێشە و بەربەستی بۆ دروست بکەن تاوەکو بە ئاسانی ئامانجەکەی دەستەبەر نەکات، یان هەر هیچ نەبێ کاتەکەی دوا بخەن.\nئەمەی ئاماژەمان پێدا کۆڵەکەیەکی سەرەکی نووسینی درامایە، گەر ئەم کۆڵەکەیەت هەبوو، تۆ دەبیتە خاوەنی چیرۆکێکی پڕ لە ململانێ، ململانێ مەبەستمان شەڕ و تەقە نیە، هەندێکجار پاڵەوانەکە لەگەڵ خۆیدا دەکەوێتە ململانێ، بەم جۆرە دەتوانی سەرنجی ڕووانەران بۆ لای خۆت ڕاکێشی، پرسیارەکە ئەوەیە ئایە پاڵەوانێکمان بینی خاوەنی ئەم هێزە بێت؟ ئایە نەیارێکمان بینی خاوەنی توانای ئەم ڕووبەڕوونەوەیە بێت؟ ئایە چیرۆکە سەرەکیەکە لە چواردەوری پاڵەوانەکە دەخولایەوە؟ ...هتد.....\nدرامای تەلەفزیونی بە گشتی لە سەر سێ چیرۆک دادەڕێژرێت، چیرۆکێکی سەرەکی کە پاڵەوان و نەیاری دیار بێت، هەروەک ئەوەی ئاماژەمان پێدا، دووەم چیرۆکێکی بچووکتر لەوەی یەکەم، بەڵام دەبێت ئەم چیرۆکە لینکی بە چیرۆکە سەرەکیەکەوە هەبێت، سێیەم چیرۆکێکی کۆمیدی تاوەکو ڕووانەران بێزار نەبن لەو شەڕ و ململانێیە، ئەم چیرۆکەش بە هەمان شێوە دەبێت لینکی بە هەردوو چیرۆکەکەوە هەبێت. ئایە چیرۆکەکان ئەم لینکانەیان بە یەکدییەوە هەبوو؟ ئایە لە چیرۆکەکاندا ململانێ هەبوو؟ ئایە چیرۆکەکان بە پلان ململانێکانیان لە هەڵکشاندا بوو؟..هتد...\nسترەکچەری درامی لە هەردوو دراماکەدا وونبوو! سترەکچەری فیلم ئەوەی کە ستۆری تایپە لە زۆربەی دنیادا کاری لەسەر دەکری، سێ ئاکتە، بەڵام لە درامای تەلەفیزیۆنیدا کار لەسەر پێنج ئاکت و حەوت ئاکت دەکەن. ئەم باسە قسە زۆر هەڵدەگری بۆ نووسینێکی دیکە.\nتوانستی نووسەری درامی لە ڕیزبەندی دیمەنەکاندا دەردەکەوێ، ئەم ڕیزبەندیە چیرۆکەکان دەچنێ بە یەکەوە و هۆنینەوەیەکی ستاتیکی دەبەخشێ بە ڕووانەران. ئایە ئەم ڕیزبەندیانە لە درامەکاندان لە خزمەتی چیرۆکەکاندا بوو؟ ئایە ئەم ڕیزبەندیانە توانی ئاستی ململانی لە نێو دراماکاندا بەرز بکاتەوە؟ ئایە ڕیزبەندی دیمەناکان چنرابوو بەیەکەوە؟ ئایە ڕیزبەندی دیمەناکان بۆ مەبەستی چوونە پێشەوەی چیرۆکەکان بوو؟\nئاراستەکردنی ئەم پرسیارانە بۆ خۆم نەبوو، بەڵکو بۆ دروست کردنی ئارگومێنتێکی کراوە بێت لە نێوانماندا، تا سوودی لێوەرگرین بۆ کاری ئایندەمان، بۆ هەردوو نووسەری دراماکە تا لە کاری ئایندەیاندا سوودی لێوەرگرن!!\nدرامای دوا شه‌و وه‌ك دواڤێرژنی درامای كوردی\nبه وێنه.. هاشتاگی I❤RWANDZ بەڕووی هاوڵاتیان و گەشتیاران کرایەوە\nناوەندی كەلتوری چۆمان سووتا\nدوا شەو وەک دوافێرژنی درامای کوردی


گوتەبێژی یەکێتی: ڕەنگە گۆڕانکاری لە ناوی کاندیدەکانمان بکەین\nباسنیوز 18/01/2020 - 13:34 بڵاوکراوەتەوە لە كوردستان\nگوتەبێژی فەرمیی یەکێتیی نیشتمانیی کوردستان ئاشکرای کرد، یەکلاکردنەوەی کاندیدانیان بۆ پۆستەکانی پشکی حزبەکەیان لە حکوومەتی هەرێمی کوردستان بۆ ماوەیەک دوادەخەن، تا ئەو کاتەی پەیڕەوی ناوخۆ هەموار دەکەنەوە.\nمسته‌فا چاوڕەش، ئەندامی ئەنجومەنی گشتیی سەرکردایەتی و گوتەبێژی یەکێتی بە (باسنیوز)ی راگەیاند، چاوەڕوانی ئه‌وه‌ین پەیڕەوی ناوخۆی یه‌كێتی ته‌واو ببێت، ”دوای پەیڕەو، له كۆبوونه‌وه‌ی سه‌ركردایه‌تیی یه‌كێتی پرسی پڕكردنه‌وه‌ی پۆسته‌كان باس ده‌كه‌ین كه به‌ركه‌وته‌كانی یه‌كێتی چین له‌ناو حكوومه‌تی هه‌رێمی كوردستان، تا ئه‌و بۆشاییانه پڕ بکرێنەوە و ئه‌و ناوانه‌ش پێشنیاركراون بۆ پۆسته‌كان، قسه‌یان له‌سه‌ر بكرێت“.\nئەوەشی نەشاردەوە کە ئەم بابەتە دواکەوتووە و ماوەیەکی زۆرە حکوومەتی هەرێمی کوردستان پێکهێندراوە.\nپێشتر بەرپرسانی بزووتنەوەی گۆڕان رایانگەیاندبوو کە پڕکردنەوەی پۆستەکانی خوار وەزیر، بەهۆی یەکێتییەوە دواکەوتووە کە نەیتوانیوە کاندیدانی یەکلا بکاتەوە. لەمبارەیەشەوە گوتەبێژی یەکێتی دەڵێت: ”ئه‌وه ئیشی خۆمان، پۆستی خۆمانه، کە دواكه‌وتووه، ئێمه كۆنگره‌مان له‌به‌رده‌م بووه و دواتر سه‌ری ساڵی به‌سه‌ردا هاتووه، ئیتر له‌به‌ر خۆشمان نه‌بێت، له‌به‌ر خه‌ڵك ده‌بێت پڕیان بكه‌ینه‌وه".\nئەوەشی ئاشکرا کرد کە هێشتا ئەوان ناوی کاندیدانیان ڕەوانەی ئەنجوومەنی وەزیرانی هەرێمی کوردستان نەکردووە و بە دووریشی نەزانی، گۆڕانکاری لە ناوی کاندیدانیان بکەن و دەستکاری بکەن.


"ژیانم بگۆڕە لە خولەکێکدا" - بابەت بابەت "ژیانم بگۆڕە لە خولەکێکدا"\nماڵ ⁄ ژیان و کۆمەڵگا ⁄ دیارده كۆمه‌ڵایه‌تیه‌كان ⁄ “ژیانم بگۆڕە لە خولەکێکدا”\nئیفلیجی مێشك بریتیە لەوەستاندنی گەشەی مێشكی منداڵ و نەخۆشییەكی درێژخایەنە و هۆكارەكان دەتوانین پۆلێن بكەین بۆ پێش لەدایكبوون و كاتی لەدایكبوون و دوای لەدایكبوون ، کە هۆکارێکە بۆ لەدەستدانی توانا و جوڵەی ماسولکەکان ، پەکخستنی ماسولکەکان و نەمانی هاوسەنگییان ، هەروەها نەمانی توانای هەناسەدان و گرفتی پەیوەست بە خەو .\nڕێكخەرانی رۆژی جیهانی ئیفلیجی مێشك یەکەم کەمپەینی نەخۆشییەکەیان لەژێر ناونیشانی “ژیانم بگۆڕە لە خولەکێکدا” ڕێکخرا، کە تێیدا داوا لەسەرجەم ڕێكخراو و کۆمپانیاکانی تەکنۆلۆژیا کرا بۆ ئەوەی کاربکەن بۆ دروستکردنی باشترین ئامێرەکان بۆ ڕاهێنانی تووشبووان.\nڕۆژی جیهانی تووشبووانی ئیفلیجی مێشك کە چالاکییەکی کۆمەڵایەتیە و ڕۆژێكە بۆ یادکردنەوەی تووشبووانی ئیفلیجی مێشك کە ژمارەیان ئێستا لە جیهاندا نزیک دەبێتەوە لە 17 ملیۆن کەس.\nڕۆژی جیهانی ئیفلیجی مێشك ساڵانە لەدوای ساڵی 2012ـەوە لە رۆژی 6 ی ئۆکتۆبەر لەلایەن هاوپەیمانی ئیفلیجی مێشك لە ئوسترالیا و دەستەی ئیفلیجی مێشك لە ئەمریکا یادیدەکرێتەوە. هەروەها لەلایەن 450 ڕێكخراوی تایبەت، زانکۆ، گروپی خێزانی و گروپی خوێندکاران، نەخۆشخانەکانی منداڵان و پەیمانگەکانی توێژینەوە لە 65 وڵاتەوە پاڵپشتی دەکرێ.\nئیفلیجی مێشك هۆکارە بۆ لاوازی توانای فێربوون لە تووشبووان، نەمانی کۆنتڕۆڵی میز و پیساییکردن و نەمانی توانای نانخواردن و قسەکردن، هەروەک لاوازبوونی توانای بینین و بیستن لە پاشهاتەکانی دیکەن.\nچارەسەری ئیفلیجی مێشك بنەبڕکەر نییە و چارەسەرێكی کۆتاییپێهێنەر بە نەخۆشییەکە نییە، بەڵام ڕاهێنانی تووشبووان و زوودەستنیشانکردن گرفتەکانیان ئاساندەکات.\nئیفلیجی مێشكتەکنۆلۆژیاچالاکی کۆمەڵایەتیڕۆژی جیهانیڕێكخراوکەمپەینکۆمپانیا


شۆڕش لاى فره‌نسیه‌كان\nبۆچوون / بیروڕا :: 22/12/2018\nكاتێك ئه‌و شۆڕشانه‌ى كه به (به‌هارى عه‌ره‌بى) ناوده‌بران، به‌رپابوون، فره‌نسیه‌ك به‌وپه‌ڕى لووتبه‌رزى و له‌خۆباییبوونى فره‌نسییانه‌یه‌وه رایگه‌یاند هه‌موو شۆڕشه‌كانى ئه‌م جیهانه له منداڵدانى شۆڕشى (پیرۆز)ى فره‌نسیه‌وه سه‌رچاوه ده‌گرن.\nباشه، ئه‌ى ئه‌و شۆڕشانه چى بوون كه پێش ساڵى 1789ى (شۆڕشى فره‌نسى) له مێژووى مرۆڤایه‌تیدا به‌رپابوون؟\nفره‌نسییه‌كه (به‌هه‌موو خاكییه‌كى خۆیه‌وه) وه‌ڵامت ده‌داته‌وه: هه‌موو ئه‌وانه‌ى پێش شۆڕشى فره‌نسى هیچیان شۆڕشى ته‌واو و پێگه‌یشتوو نه‌بوون!.\nله‌خۆباییبوونى شۆڕشچێتى لاى فره‌نسیه‌كان بواره مێژووییه‌كانى به‌زاندووه و چووه‌ته كایه ده‌روونییه‌كه‌وه. یاخود ره‌نگه چووبێته بایۆلۆژیى كه‌سێتیى فره‌نسییه‌وه، به‌جۆرێك كه وابزانێت (شۆڕش) له خوێنى كه‌سى فره‌نسییه‌وه فیچقه ده‌كات و هه‌ڵده‌قوڵێت!\nزیاتر له ده ساڵ له پاریس ژیاوم و هه‌موو شتێكم تێیدا به جوانى بینیوه، ته‌نیا ئه‌و گیانى ناڕه‌زایى ده‌ربڕین و سكاڵاكردنه به‌رده‌وامه نه‌بیت كه له‌ناو خه‌ڵكه‌كه‌یدا هه‌یه و ره‌نگه ئه‌وه‌یش له (ده‌رهاویشته‌كانى) شۆڕشى فره‌نسى بێت. چونكه خه‌ڵكى فره‌نسیى له بارى دارایى خۆى ناڕازییه و له‌به‌ر ئه‌مه‌یش به‌رتیل و به‌خشیش تێیاندا زۆره. هه‌روه‌ها له بارى خێزاندارى و هاوسه‌رگیرییشیان ناڕازین بۆیه سه‌ركێشیى عاشقانه‌یان زۆره. هه‌روه‌ها له بارى ته‌ندروستیشیان ناڕازین بۆیه نۆڕینگه و به‌كارهێنانى ده‌رمانیان زۆره.\nله‌و ماوانه‌دا كه له‌وێ بووم، مانگێك نه‌بووه شاره‌وانیى پاریس نه‌ڵێت فڵانه رۆژ له فڵانه شه‌قام خۆپیشان یاخود مانگرتنێك ده‌كرێت. مانگرتن به‌شێكى ئه‌ده‌بیاتى كارى فره‌نسیه‌كان بوو، چونكه پشتئه‌ستوورن به‌و به‌ها سوسیالیستیه‌ى كه تا ئه‌مڕۆ و تا ئایینده‌یش هه‌ژموونى به‌سه‌ر فره‌نسییه‌كانه‌وه هه‌یه. ئه‌مه‌یش له‌به‌ر ئه‌وه نا كه فره‌نسیه‌كان له‌مێژه به‌ئاراسته‌ى چه‌پ و چه‌پڕه‌ویدا لاربووبنه‌وه، به‌ڵكو له‌به‌ر ئه‌وه‌ى كه چه‌پ و چه‌پگه‌رایى مرۆڤى فره‌نسیى هه‌ڵبژاردووه بۆ ئه‌وه‌ى هه‌ر به سروشتى خۆى له‌گه‌ڵ به‌هاكانى سوسیالیستیدا بێته‌وه!.\nره‌نگه ئاهه‌نگه‌كانى رۆژى جیهانیى كرێكاران كه رێكه‌وتى 1ى ئایاره، له شاره‌كانى فره‌نسادا چالاكیى زۆر و زیاتر بكرێت به به‌راورد له‌گه‌ڵ ته‌نانه‌ت شاره‌كانى روسیایشدا، ره‌نگه هیچ شوێنێك پێینه‌گاته‌وه و وه‌ك ئه‌وێ نه‌بێت، مه‌گه‌ر ئاهه‌نگه هاوجۆره‌كانى له كوبا و ڤه‌نزویلا!.\nله‌ڕاستیدا (به‌هارى)فره‌نسى، كه چه‌ند هه‌فته‌یه‌كه به‌رده‌وامه، خه‌ریكه به‌ره‌و پایزى تێكدانێكى خراپتر له‌وه‌ى به‌هارى عه‌ره‌بیى ده‌ڕوات. نامه‌وێ درێژدادڕیى بكه‌م له دڵپێخۆشبوونم و گاڵته‌كردن به بێرنارد هێنرى لیفى-ى فره‌نسى-زایۆنى، وه‌ك ئه‌وه‌ى زۆرى تر پێش من كردوویه‌تى، ئه‌مه‌یش نه‌ك وه‌ك رێزێك بۆ لیفى به‌ڵكو وه‌ك ئازارێك به‌رامبه‌ر پاریس-ى قه‌شه‌نگ كه وێران ده‌كرێت وه‌ك چۆن دیمه‌شق و حمس و حه‌ما و شاره‌كانى تر له به‌هارى كوشنده‌ى عه‌ره‌بى-دا وێرانكران!\nتۆمه‌تباركردنى روسیا و ئه‌مریكایش به‌وه‌ى كه له‌پشت بزووتنه‌وه‌ى هێله‌ك زه‌رده‌كانه‌وه‌ن، ئاماده‌یى فره‌نسیه‌كان له‌هه‌ر كاتێكدا بۆ شۆڕش، ناشارێته‌وه. ئیتر پاڵپشتیى ده‌ره‌كیى هه‌بێت یان نا.\nبه‌ڵام ئایا پایزى فره‌نسى درێژه‌ى ده‌بێت وه‌ك ئه‌وه‌ى پایزى عه‌ره‌بى درێژه‌ى كێشا؟ باوه‌ڕ ناكه‌م، له‌به‌ر هۆكارگه‌لێك كه لاى خوێنه‌ى ژیر و زرنگ شاراوه نین!\nزیاد ئەلدریس:: 22/12/2018\nزیاد ئەلدریس:: 01/06/2016


نووچە نێت | ڕاستگۆیی بێ لایەنی| ئۆكرانیا چاوى لە هاوكارى توركیایە بۆ دووربارەكردنەوەى ئەزموونى هەرێمى قەرەباخ بەرامبەر رووسیا\nApril 2021 11 - 23:49:26\n٣٠ مانگى ئادارى رابردوودا سەرۆك ئەركانى سوپاى ئۆكرانیا رایگەیاند بە پاساوى مەشقى سەربازى رووسیا هێزەكانى لەسەر سنوورى ئۆكرانیا بڵاوكردۆتەوە، ئەوەش جارێكى تر بووە هۆى ئاڵۆزى لە نێوان ئۆكرانیا رووسیا دروست ببێتەوە، ئەو جارەیان توركیاش هاتۆتە ناو ئەو هاوكێشەیە، بەهۆى رێڕەوى ئاوى، كە دوو كەشتى ئەمریكى داوایان كردووە بە توركیا دا تێپەڕن.\nململانێكانى ئێستاى رووسیا و ئۆكرانیا دەگەڕێتەوە بۆ مانگى ئازارى (٢٠١٤). رووسیا ناوچەى كریمیاى ئۆكرانیاى خستە سەر خاكى خۆى، ئەو هەنگاوەى رووسیا بووە هۆى ناكۆكیەكى گەورە لەگەڵ وڵاتانى رۆژئاوا، لەبەرامبەردا وڵاتانى رۆژئاوا و ویلایەتە یەكگرتووەكانى ئەمریكا چەندین سزایان خستە سەر رووسیا.\nسەردانى سەرۆكى ئۆكرانیا بۆ توركیا\nماڵپەڕى(ئەنادۆڵ) بڵاوى كردەوە رۆژى شەممە ڤۆلۆدیمیر زیلینسكى سەرۆككۆمارى ئۆكرانیا گەیشتە ئیسته‌نبوڵ، دواى كۆبوونەوەى هەردوو سەرۆك، رەجەب تەیب ئەردۆغان كۆنگرەیەكى رۆژنامەنووسى لەگەڵ هاوتا ئۆكرانییه‌كه‌ى بەست، لەو كۆنگرە رۆژنامەنووسیە رەجەب تەیب ئەردۆغان جەختى لەوە كردەوە، توركیا بە هەموو هێزییەوە بەرگرى لە سەروەرى و یەكێتى خاكى ئۆكرانیا دەكات.\nلە بەشێكى ترى قسەكانى ئەردۆغان گوتى" پێویستە چارەسەرى قەیرانى رۆژهەڵاتى ئۆكرانیا بە رێگەى ئاشتیانە و دیپلۆماسیانە بێت، لەسەر بنەماى یاساى نێودەوڵەتى و یەكێتى خاكى ئۆكرانیا".\nلە بەشێكى ترى قسەكانى دا گوتى" هیواخوازین لە نزیكترین كات لە رێگەى گفتوگۆ لەسەر بنەماى رێككەوتنى(مینسك) كۆتایى بە ئاڵۆزییەكانى رۆژهەڵاتى ئۆكرانیا بێت"\nهەروەها جەختیشى لەسەر ئه‌وە كردەوە، كە پێویستە نێردەى ئەوروپى تایبەت بە ئۆكرانیا ئەركى چەپاندنى ئاشتى بێت، لە ناوچەى دونباس لە رۆژهەڵاتى ئۆكرانیا.\nسەبارەت بە ئامانجى توركیا روونى كردەوە، كە ئامانجى سەرەكى توركیا ئەوەیە ئارامى و سەقامگیرى و هاوكارى لە دەریاى رەش بەردەوام بێت.\nسەبارەت بە هاوكارى نێوان توركیا لەگەڵ ئۆكرانیا رایگەیاند، بەهیچ جۆرێك هاوكارى توركیا لەگەڵ ئۆكرانیا دژى لایەنى سێیەم نیە"\nهاوكارى توركیا دژى لایەنى سێیەم نییە\nهەر لەو كۆنگرە رۆژنامەنووسیە، جەختى لەسەر باشتركردنى ژیانى دانیشتوانى تەتارى كریمییا كردەوە، كە ناچاربوون نشتیمانى خۆیان جێبهێڵێن، كە ئەوەش بۆ توركیا بەرپرسیاریەتى مێژوویى و مرۆییە.\nهەروەها لە بەشێكى ترى قسەكانى بۆ لایەنى ئۆكڕانى ئاماژەى بەوە دا پاڵپشتى"كریمییا" كە ئامانجى ئۆكرانیایە لە رێگەى یەكخستنى كۆمەڵگەى نێودەوڵەتى بۆ ئەو نیمچە دورگەیە.\nسەبارەت بە پرۆژەكانى توركیاش لەو ناوچەیە ئاشكراى كرد" توركیا پرۆژەى دروستكردنى نیشتەجێبوون و مزگەوتى تەتەرەكانى كریمییا هەیە".\n(توركیا پرۆژەى نیشتەجێبوون و دروستكردنى مزگەوتى هەیە لە بۆ تەتەرەكانى كریمییا)\nسەبارەت بە پەیوەندى دوو لایەنەش گوتى" هەر دوو وڵات هاوبەشیان بەهێز دەكەن بە بۆنەى كۆبونەوەى ئەنجومەنى ستراتیژى لە سەر ئاستى باڵا، كە ئیسته‌نبوڵ میواندارى دەكات.\nسەبارەت بە ئاستى بازرگانیش رایگەیاند متمانەم هەیە كە ئاستى بازرگانى ساڵانە لەگەڵ ئۆكرانیا لە رێگەى رێككەوتنى بازرگانى ئازاد بگاتە (١٠) ملیۆن دۆلار.\nسەبارەت بە په‌یوەندیشیان لە بوارى گەشتو گوزار ئەردۆغان جەختى لەسەر ئەوە كردەوە، كە توركیا لە چوارچێوەى (پرۆگرامى بینینى گەشتێكى ئارام) باشترین سیستەمى هەیە بۆ میواندارى بەهەموو جۆرێك لە هەر مەترسیەكى تەندروستى دووریان دەخاتەوە.\nسەبارەت بە داهاتووش رایگەیاند"هەردوو وڵات"مینبەرێكى تازە"یان داناوە (٢+٢)كە وەزیرانى دەرەوە و بەرگرى هەردوو وڵات بەشدارن بۆ بەهێزكردنى هەماهەنگى هەردوو لا.\nلە كۆتایى قسەكانى ئەردۆگان جەختى لەسەر ئەوە كردەوە، كە پیشەسازى بەرگرى رەهەندێكى گرنگە لە پەیوەندى دوولایەنە لەگەڵ ئۆكرانیا.\nپیشەسازى بەرگرى دوولایەنە رەهەندێكى گرنگى ئۆكرانیا و توركیایە\nدوێنێ شەممە توركیا و ئۆكرانیا لە چوارچێوەى كۆبوونەوەى ئەنجوومەنى باڵاى نێوان هەردوو وڵات، ژمارەیەك رێككەوتنى دوولایەنەیان واژۆكرد.\nهەر دوێنێ سەبارەت بە كۆبوونەوەى دوولایەنە، بەیاننامەیەكیان بڵاوكردەوە، بەیاننامەكە لە ماڵپەڕى(ئەنادۆڵ) بڵاوكراوەتەوە، كە بەیاننامەى كۆتایى ئەنجوومەنى ستراتیژى توركیا - ئۆكرانیایە كە لەسەر ئاستى باڵا بە سەرۆكایەتى رەجەب تەیب ئەردۆغان و ڤۆلۆدیمیر زیلینكسى لە شارى ئیسته‌نبوڵ بەسترا، لەو بەیاننامەیەدا هاتووه:\n"رۆژى شەممە توركیا و ئۆكرانیا رێككەوتن لەسەر بەردەوامى هەماهەنگى بۆ هەنگاونان بە ئامانجى گێڕانەوەى خاكى ئۆكرانیا، كە لەسەر ئاستى نێودەوڵەتى دانى پێدانراوە، بەتایبەت هەروەها ئازادكردنى كۆمارى كریمیا كە خاوەن حكومى زاتیە، شارى سیفاستۆبۆڵ، هەردوو ناوچەى دونیتسك و لوهانسكى داگیركراو".\nلەو چوارچێوەیە "رێككەوتن لەسەر بەردەوامى پاڵپشتى هەوڵە فرە لایەنەكانى رێكخراوە نێودەوڵەتیەكان، بە تایبەت نەتەوە یەكگرتووەكان، ئەنجوومەنى ئەوروپا، رێكخراوى ئاسایش و هاوكارى لە ئەوروپا".\nدەربارەى پاڵپشتى" مینبەرى كریمیا" وەك دەستەواژەیەكى نوێ بۆ چارەسەرى خستنە پاڵى نایاسایى و ناڕەوا بۆ نیچمە دوورگەى كریمیا لە لایەن یەكێتى رووسیاوە، روونى كردەوە "سەرەڕاى پاڵپشتى زیادبوونى هەوڵە هاوبەشەكان بۆ باشتركردنى دۆخى ژیانى هاونشتیمانانى ئۆكڕانى، بەتایبەت تەتەرەكانى كریمیا، كە ناچاركراون دواى داگیركردنى كاتى نشتیمانى خۆیان بەجێ بهێڵن، پاڵپشتى هەموو هەوڵێكى چارەسەرى دەكەین".\nهەروەها "هەردوولا رێككەوتن لەسەر هەماهەنگى بەگوێرەى یاساى نێودەوڵەتى و ئازادكردنى سەرجەم هاونشتیمانانیانى ئۆكڕانى لەوانەش تەتەرەكانى كریم، بە نایاسایى دەستگیركراون لە كۆمارى كریمیا، كە خاوەن حكومى زاتى و شارى سیفاستوبوڵ، كە لە ژێر داگیركارین".\nسەبارەت بە چارەسەریش" پاڵپشتى خۆیان بۆ چاسەركردنى كێشەكان دەربڕى لە رێگەى گفتوگۆ لە هەردوو ناوچەى "دونیتسك و لۆهانسك"ى ئۆكڕانى، لەسەر بنەماى رێككەوتنى"مینسك" ئەو جگە لە بەردەوامى پاڵپشتى كارەكانى نێردەى تایبەتى چاودێرى ئەوروپا بۆ ئۆكرانیا، كە سەر بە رێكخراوى ئاسایش و هەماهەنگیە لە ئەوروپا".\nلەبەشێكى ترى ئەو بەیاننامە هاتووە" هەردوولا جەختیان لەسەر رێككەوتن كردۆتەوە لەسەر زیادكردنى هەوڵە هاوبەشەكانى هەردوولا بۆ قوڵكردنەوەى هاوكارى و هەماهەنگى لە بوارى ئابوورى و بازرگانى و گەشتوگوزار و ئاسایش و پیشەسازى بەرگرى و زانست و فێركردن".\nهەروەها "توركیا و ئۆكرانیا جەختیان لەسەر بەهێزكردنى هاوكارى یەكتر پێكەوە بوون كردەوە، لەسەر نەهێشتنى تیرۆر و جوداخوازى و توندڕەوى بە هەموو جۆرەكانى".\nسەبارەت بە سنووربەزاندیش" هەردوولا جەختیان كردووه‌ته‌وه لەسەر بڕیارى گرتنەبەرى رێوشوێنى هاوبەش بۆ رێگرى لە قەدەغەكردنى تاوانى رێكخراو بۆ سنوور بەزاندن و تاوانى ئەلیكترۆنى، كۆچى نایاسایى و مادە هۆشبەرەكان و چەك و بازرگانى بە مرۆڤ، هەروەها چارەسەرى خێراى رادەستكردنى تاوانبارانى هەردوو وڵات"\nجەختیشیان لەسەر" پابەندبوون بە بەردەوامى گەشەپێدانى هاوكارى لە بوارى پیشەسازى بەرگرى و پلاندان بۆ پرۆژە نوێیە هاوبەشەكان كرد، لە رێگەى تەواوكردنى پرۆژەكانى كە لەنێوان توركیا و ئۆكرانیا هەیە".\nهەر لەو بەیاننامەدا ئاماژە بە" پەلەكردن لە بڕیارى كۆتایى دانووستانى بازرگانى ئازادكراوە، كە لە چوارچێوەى لێكتێگەیشتنى دوولایەنە و هەڵوێستى بنیاتنەرانە كراوە".\nبڕیاریش درا" رێوشوێنى پێویست بگیرێتە بەر بۆ لادانى بەربەستەكانى وەبەرهێنەران و كۆمپانیاكانى هەردوولا، لەگەڵ هاندانى وەبەهێنانى تازە و ئاسانكارى رێكارەكانى هاتنە ناوەوە و بەردەوامى لە باشتركردنى پەڕینەوەى سنوورەكان و هاندانى گەشتوگوزارى دوولایەنە".\nهەروەها هەردوولا" بڕیاریان دا پابەند بە هاوكارى و هەماهەنگى لە هەوڵەكانیان بۆ پاڵپشتى چالاكیەكانى فێركردن بۆ وەقفى مەعارفى توركى و رێگرى لە بڵاوبوونەوەى پەتاى كۆڕۆنا".\nلە كۆتایى بەیاننامەكە هاتووە" جەختیان لەسەر پاڵپشتى دیدى ناتۆ كردۆتەوە بۆ چۆنیەتى گەیشتن بە ئەنجامى ناتۆ، بەتایبەت نیازێك هەیە لە گەیشتن بە پلانى كارى ئەندامبوون لەو نزیكانە و راگەیاندنى پاڵپشتى بەشدارى لە بەگەڕخستنى هێزەكانى ئەلینیا بۆ هێزە چەكدارەكانى ئۆكڕانى لەگەڵ(هێزەكانى هاوپەیمانان) و بەرزكردنەوەى ئاستى هەماهەنگى لە چوارچێوەى پاڵپشتى ئاساییش و سەقامگیرى ناوچەى دەریاى رەش لە رێگەى میكانزمى دوولایەنە و لایەنە جۆراوجۆرەكانى تر لەوانەش ناتۆ".\nكاردانەوەى ناوخۆى توركیا\nلەسەر ئاستى ناوخۆى توركیا وەزیرى دەرەوەى پێشووترى توركیا هۆشدارى دادەته توركیا بەرامبەر بەرژەوەندى ئۆكرانیا.\nلەو بارەوەیە ماڵپەڕى(ئارتى) لە هەواڵێكدا بڵاى كردەوە" یاشار یاكیش وەزیرى دەرەوەى پێشووترى توركیا رایگەیاندووە باشترین سیاسەت بۆ توركیا لە پرسى پەیوەست بە خراپ تێگەیشتنى نێوان رووسیا و ئۆكرانیا بێلایەنیە"\nگوتیشى"دەبێ توركیا لەو پرسە بێلایەن بێت، خۆى نەداتە پاڵ هیچ لایەك، بەڵكو پێویستە لە ئاستێك لە نێوان هەردوو وڵات بوەستێت، لە هەمان كات توركیا دەتوانێت نێوەندگیرى لە نێوان هەردوو لایەن بكات"\nسەبارەت بە سەردانى رۆژى شەممە زیلینسكى سەرۆكى ئۆكرانیا، گوتى" پێویستە ئەو رووداوە بە شتێكى ئاسایی دابندرێت لە سۆنگەى بەرەو پێشچوونەكانى نێوان هەردوو وڵات" هەروەها "پێویستە لەسەر بەرپرسانى توركیا لەو سەردانەى سەرۆكى ئۆكرانیا زیانیارى زیاتر دەربارەى دۆخى دونباس بەدەستبهێنن، بۆ زانینى دیدى زیلینسكى"، جەختیشى لەسەر ئەوە كردەوە" پێویستە توركیا خۆى لە دیاریكردنى هەڵوێستى خۆى بپارێزێت بۆ لایەنێك لەو دوو لایەنە ناكۆكە".\nسەبارەت بە هاوكارى سەربازى نێوان هەردوولاش ئاماژەى بەوە كرد" پێویست ناكات هاوكارى سەربازى تێكەڵ بەو پرسە بكرێت، هاوكارى لە بوارى پیشەسازى بەرگرى لە نێوان و ئۆكرانیا هەیە، بە هەمان شێوە لە هاوكارى بوارى بەگرى لەگەڵ رووسیا و وڵاتانى تریش هەیە، كە ئەوەش هاوكارییەكى سوود بەخشە بۆ هەردوولا".\nماڵپەڕى(حوڕە) هەواڵێكى بڵاوكردۆتەوە بە ناونیشانى(لەسەروبەندى ناكۆكى رووسی ئۆكڕانى یەكەم پاڵپشتى پەڕینەوەى دوو كەشتى جەنگى بۆ دەریاى رەش)، لەو هەواڵە هاتووه، "رۆژى هەینى وەزارەتى دەرەوەى توركیا رایگەیاند "بەهۆى ناكۆكیەكانى نێوان رووسیا و ئۆكرانیا ویلایەتە یەكگرتووەكانى ئەمریكا دوو كەشى بەرێگەى گەرووى بۆسفۆڕ رەوانەى دەریارەى رەش دەكات"\nسەرچاوەیەكى لە وەزارەتى دەرەوەى توركیا رایگەیاند" بەر لە ١٥ رۆژ لە رێگەى دپلۆماسیەوە بە گوێرەى پەیماننامەى"مۆنترۆ" ئاگاداركراینەوە، كە دوو كەشتى جەنگى ئەریكى بەڕێگەى بە توركیا بەرەو دەریاى رەش دەپڕەنەوە، دەربارەى كاتى پەڕینەوە سەرچاوەكە ئاشكراى كرد لە ١٤ و ١٥ى مانگى نیسان ئەو دوو كەشتیە بە ئاراستەى پێچەوانە دەڕۆن"\nماڵپەڕى(ئەلقودس لعەرەبى) راپۆرتێكى بەناونیشانى (پنتاگۆن هۆشدارى دەداتە رووسیا لە بڵاوكردنەوەى هێزەكانى لەسەر سنوورى ئۆكرانیا)بڵاو كردەوە، لەو راپۆرتە هاتووه: رۆژى هەینى رابردوو "جۆن كیربى وتەبێژى وەزارەتى بەرگرى ئەمریكا (پنتاگۆن) رایگەیاند" لە چەند رۆژى رابردوو زۆرترین ژمارەى سەربازى ناردۆتە سەر سنوورەكانى ئۆكرانیا، كە لە (٢٠١٤)بۆ یەكەم جارە ئەو ژمارەیە رەوانە بكات"\nلە بەشێكى ترى قسەكانى گوتى" رووسیا بەروونى نیەتى خۆى دەرنەخستووە، ئەو كۆكردنەوەیە (لەسەر سنوورى ئۆكرانیا) مایەى دڵەڕاوكێیە، هەنگاوێكە خزمەتى سەقامگیرى ئەو ناوچەیە ناكات"\nلە بەشێكى ترى ئەو راپۆتە هاتووە: ویلاتە یەكگرتووەكانى ئەمریكا ئەو هەڕەشانەى توركیا لەو ناوچەى دروستكردنى كردووە، بە هەندى وەرگرێت.\nسەبارەت بە بوونى سەبارزانى ئەمریكا كە گوێزراونەته‌وە بۆ دەریاى رەش، وتەبێژى بنتاگۆن رایگەیاند" ئەو رەوانەكردنە بە هەماهەنگى لەگەڵ توركیا بووە، لە چوارچێوەى رێككەوتنى"مۆنترۆ" كە تایبەت بە رێكخستنى رۆیشتن بەو گەرووانە".\nلە لایەكى ترەوە ماڵپەڕى (جزەیرە) لە راپۆرتێكیدا بەناوى (واشنتن و لەندەن پاڵپشتى دەكەن ئەردۆغان هیواخوازە بە ئاشتى چارەسەر بكرێت) وەزارەتى درەوەى ئەمریكا رایگەیاند" ئەنتۆنى بلینكن وەزیرى دەورەوەى ئەمریكا لەگەڵ دۆمینیك راب بە تەلەفۆن جەختیان لەسەر پاڵپشتیان بۆ ئۆكرانیا كردۆتەوە، لەبەشێكى ترى قسەكانیان جەختیان كردەوە، كە دەبێت مۆسكۆ دەستبەجێ كۆكردنەوەى و سەربازى و گوتارى هاندانانى بووەستێنێت").\nئەگەرى دووبارەبوونەوەى سیناریۆى هەرێمى قەرەباخ ــ ئازه‌ربایجان\nماڵپەڕى(جەزیرە) راپۆرتێكى بڵاوكردۆتەوە بەناونیشانى"رووسیا هێزەكانى لەسەر سنوورى ئۆكرانیا بڵاو دەكاتەوە... چى تازە هەیە؟ فاكتەرەكانى زیادبوونى ئاڵۆزى چین؟\nخاڵى چوارەمى ئەو راپۆرتە بەناونیشانى"هەماهەنگى لەگەڵ توركیا" كە تێیدا ئاماژە بەوە دەكات "هەماهەنگى سەربازى و ئەمنى و تەكنیكى توركیا و ئۆكرانیا گەیشتۆتە ئاستى (ستراتیژى) كە لە مێژووى پەیوەندى دوولایەنە بەو جۆرە نەبوو، بەو هۆیەوە توركیا بۆتە سەرچاوەى سەرەكى فرۆكەى بێفرۆكەوان بۆ سوپاى ئۆكڕانى، ئەو هاوكارییەى توركیا لە جەنگى ئازادكردنى قەرەباخ پێشكەشى ئازه‌ربایجانى كرد، بەو دواییە ئەوەى لاى ئۆكرانیا دروستكردووە، هەمان سیناریۆ پەیڕەو بكات ئەگەر بەشێوەیەكى لاوەكیش بێت بۆ گێرانەوەى خاكەكانى هەرێمى دونباس كە لە دەرەوەى دەسەڵاتى خۆیەتى".\nئۆكرانیا هەوڵى دووبارەكردنەوەى ئەزموونى ئازربایجان دەدات\nسەبارەت بە هەڵوێستى رووسیا لە راپۆرتەكە هاتووە" رووسیا هۆشدارى داوە لە جێبەجێكردنى ئەو بژاردەیە، بەڵام ئەو سیناریۆیە لە دۆسە سیاسى و بەرگریەكانى ئۆكرانیا بەردەوام باس دەكرێت"\nسەبارەت بە هەڵوێستى ئەوروپاى پاڵپشت بۆ ئۆكرانیا، لە خاڵى سێیەمى راپۆرتەكەى(جەزیرە) هاتووە" هەڵوێستى پاڵپشتى ئەوروپا بۆ ئۆكرانیا پاشەكشەى كردووە، بەهۆى بەرژەوەندییەكان، كە لەو نێوەندە رۆڵى گەورە لەو كارە دەبینن"\nپیتەر دیكنسۆن پسپۆڕى كاروبارى ئۆكرانیا لە ئەنجوومەنى ناتۆ دەڵێت، " ئاشكرایە ئەمرۆ ئەڵمانیا گرنگى بە تەواوكردنى پرۆژەى (نۆرد ستریم٢٢) دەدات، بۆ گواستنەوەى گازى رووسى بەشێوەى راستەوخۆ، بە دەر لە لێكەوتە سیاسى و ئەمنیەكانى"\nلە بەشێكى ترى قسەكانى دەڵێت" ئەڵمانیا و فەڕەنسا گرنگى دەدەن بە باشتركردنى پەیوەندیەكانیان لەگەڵ رووسیا و هەنگاو هەنگاو بۆ سروشتى خۆى، لە سایەى ئەوە گڵۆپى سەوز ئاماژەى زیاترە، پاڵ بە پۆتینەوە دەنێت بۆ چاوبڕینى زیاترى لە ئۆكرانیا"\nهەروەها ئاماژە بەوەش دەكات"دوور بەر لە ئێستا پوتین گفتوگۆى لەگەڵ میكڵ و ماكرۆن ئەنجامداوە، بەبێ زیلینسكى، ئەوەش ترسى دوورخستنەوەى ئۆكرانیاى بۆ پەراوێزى پرۆسەى ئاشتى لە چوارچێوەى "چوار لایەنەى نۆمارندى" كە پێكهاتبوو لە (ئۆكرانیا و رووسیا و ئەڵمانیا و فەڕەنسا) بۆیە پێمانوایە: زۆربەى كەسایەتیە گەورەكان لەگەڵ چۆنیەتى داواكردنى پێدانى رۆڵى زیاترن بە ویلایەتە یەكگرتووەكانى ئەمریكا، لە ناوخۆ، یاخود دەرەوەى چوار لایەنە"\n(ئەڵمانیا و فەڕەنسا بەهۆى بەرژەوەندییەكانیان لەگەڵ رووسیا پشتیان لە ئۆكرانیا كرد)\nپەیوەندى تەلەفۆنى نێوان ئەردۆغان و پوتین\nماڵپەڕى ئارتى لە هەواڵێكى دا بڵاوى بەناونیشانى( پوتین لەگەڵ ئەرۆدغان ئۆكرانیا و دەریاى رەش و سووریا و لیبیا و قەرەباخ و پێكوتەى "سپوتنیك V"ى رووسیان تاوتوێكرد)\nلەو هەوڵەدا هاتووە كۆشكى كرملین لە بەیاننامەیەكدا بڵاوى كردەوە پۆتین رۆژى یەكەم شەمە لەگەڵ رەجەب تەیب ئەردۆغانى سەرۆكى توركیا باسیان لە پرسە نێودوڵەتییەكان و دوولایەنەكان كرد.\nلە بەشێكى ترى هەواڵەكە دا هاتووە" پوتین دیدى سیاسى رووسیاى بۆ چارەسەرى ناكۆكیەكانى ئۆكرانیا بۆ ئەردۆغان خستۆتەروو، جەختى لەسەر گرنگى رێككەوتنى واژۆكراوى مینسك كردووە، كە لە (٢٠١٥) وەك بنەمایەك چارەسەرى قەیرانى ئۆكرانیا داندراوە، كە هیچ جێگرەوەیەكى ترى نییە" لە بەشێكى ترى بەیاننامەكە هاتووە" لایەنى رووسى لە دڵەڕاوكێدایە بەرامبەر خۆدزینەوەى ئۆكرانیا لە جێبەجێكردنى پابەندیەكانى بەگوێرەى رێككەوتنى منسیك و دەستپێكردنەوەى چۆنیەتى سەركێشیە مەترسیدارەكانى كە ئامانجى گەیشتنە بە هێڵى دیاریكراوە.\nسەبارەت بە كەرتكردنى" كەناڵى ئیستنبوڵ" لایەنى رووسى جەختى لەسەر پارێزگارى لە سیستەمى ئێستاى پەڕینەوە بە گەرووەكانى دەریاى رەش كردووه‌ته‌وه، بەگوێرەى رێككەوتنى واژۆكراوى (١٩٣٦) بۆ دەستبەركردنى ئاسایش و سەقامگیرى ناوچەیى.\nهەنگاوى ناتۆ و كاردانەوەى رووسیا\nماڵپەڕى(بی بى سى) راپۆرتێكى بەناوى (رووسیا هۆشدارى دەداتە ناتۆ لە رەوانەكردنى هێز بۆ ئۆكرانیا) بڵاوى كردەوە، لەو راپۆرتە هاتووە: بەرپرسێك لە هاوپەیمانى ناتۆ بە ئاژانسى هەواڵى(رۆیتەرز)ى راگەیاندووە، "رووسیا هەوڵەكان بۆ كەمكردنەوەى ناكۆكییەكان لە رۆژهەڵاتى ئۆكرانیا تێكدەشكێنێت، جەختیشى لەوە كردەوە رۆژى پێنجشەمە باڵیۆزانى هاوپەیمانى ناتۆ بۆ گفتوگۆكردن سەبارەت بەو هەوڵانەى رووسیا كۆدەبنەوە" لە بەشێكى ترى قسەكانىدا رایگەیاند" ئەندامانى ناتۆ نیگەرانن لە چالاكییە سەربازییە فراوانەكانى رووسیا لە ناوە و دەوروبەرى ئۆكرانیا"\nلە لایەكى ترەوە دیمترى بیسكۆف وتەبێژ بە ناوى كرملین رایگەیاند"رووسیا رێكارى تر دەگرێتە بەر ئەگەر ناتۆ هەنگاوى لەو شێوەیە بهاوێژێت، هۆشداریشى دا ناتۆ لە ناردنى هێزەكانى بۆ هاوكارى ئۆكرانیا"\nترسى كورد له نزیكبوونه‌وه‌ى رووسیا و توركیا\nداننان بە كۆمەڵكوژى ئەرمەن لە نێوان سيمبوڵبوون و ئاڵۆزى توركيا وئەمريكا.\nپەیوەندى نێوان ئەردۆغان و بایدن چۆن به‌ڕێوه‌چوو؟\nبه جینۆساید ناساندنى كوشتارى ئه‌رمه‌نه‌كان چ زه‌برێك له توركیا ده‌دات؟


هاوڕێیەکی سەرۆکی کۆریای باکور: دۆخی تەندروستی کیم جۆنگ ئون باش نییە\n23524 جار خوێندراوەتەوە\nوەرزشوانێکی هاوڕێی کیم جۆنگ ئون رایگەیاند، زۆر دەرکەوتنی خوشکەکەی سەرۆکی کۆریای باکور، بە مانای تەندروستنەبوونی سەرۆکی ئەو وڵاتە دێت.\nدێنیس رۆدمان، وەزشوانی بواری تۆپی باسکە، کە هاوڕێی کیم جۆنگ ئون، سەرۆکی کۆریای باکورە بە تەلەفزیۆنی GMB بەریتانی راگەیاندووە، زۆر دەرکەوتنی کیم یۆجۆنگ، خوشکی کیم جۆنگ ئون لە تەلەفزیۆنی وڵاتەکەیەوە، نیشانەی ئەوەیە کە شتێک هەڵەیە و وەکو خۆی نییە لەو وڵاتەدا.\nراشیگەیاندووە، گرنگیدانێکی زۆر بە خوشکەکەی کیم، مانای ئەوەیە سەرۆکی وڵاتەکە تەندروستی باش نییە وەک ئەوەی پیۆنگیانگ بانگەشەی بۆ دەکات.\nدێنیس رۆدمان دەشڵێت، "ئەگەر تەماشای تەلەفزیۆنی کۆریای باکور بکەیت، ئەوا هەست بەوە دەکەیت کە لە ئێستادا، خوشکەکەی کیم جۆنگ ئون کۆریای باکور بەڕێوەدەبات."\nئاماژەی بەوەشکردووە، لەدوای کیم جۆنگ ئون، کیم یۆجۆنگی خوشکی هەڵبژاردەی سەرەکییە بۆ گرتنەدەستی دەسەڵات و حکومکردنی وڵاتەکەی.\nکیم جۆنگ ئون تەمەنی ٣٦ ساڵە و لە ساڵی ٢٠١١وە بووەتە سەرۆکی کۆریای باکور. لە ١٥ی مانگی رابردوودا، بەهۆی ناجێگیری دۆخی تەندروستییەوە، بەشداری یادی لەدایکبوونی کیم سونگی باپیرە گەورەی نەکرد، کە بۆنەیەکی ساڵانەی گرنگە لەو وڵاتەدا.\nبۆ ماوەی ٧٠ ساڵە بنەماڵەی کیم حوکمی کۆریای باکور دەکەن و هەمیشەش دوای گیانلەدەستدانی سەرۆک، پیاوێکی دیکە لە بنەماڵەکەدا دەسەڵاتی گرتووەتەدەست، بەڵام هیچ زانیارییەک لەبەردەستدا نییە کە کیم جۆنگ ئون برایەکی دیکەی هەبێت و ئەوەی کە جیهان چاوی لەسەریەتی تەنیا خوشکەکەیەتی.\nلە ماوەی رابردوودا، میدیاکانی جیهان بڵاویانکردەوە، لە حاڵەتی گیانلەدەستدانی کیم جۆنگ ئون، سەرۆکی کۆریای باکوردا، بە ئەگەری زۆر کاندیدی سەرەکی بۆ جێگرتنەوەی و بەڕێوەبردنی وڵاتەکە، کیم یۆجۆنگ، خوشک و هاوکاری سیاسی سەرۆکی ئێستای ئەو وڵاتەیە.